Itsasoko eta lurreko basoak izango ditu hizpide "Teknopolis"ek urtarrilak 16\nItsasoko eta lurreko basoak izango ditu hizpide "Teknopolis"ek aste honetan\nHorrez gain, Ana Galarraga Elhuyarreko zientzia dibulgatzaileak botiken eraginaz hitz egitean erabiltzen den terminologia argituko du.\nPlentziako Itsas Estazioa. Irudia: EITB Media\nBasoak izango dira protagonista aste honetako "Teknopolis" saioan. Aldaketa klimatikoak basoei eragiten die bereziki, baita itsasoko landareek osatzen dituztenei ere.\nItsas hondoak hilzorian daude. Ondorio horretara iritsi dira Euskal Herriko Unibertsitateko Bentos ikerketa-taldeko kideak. Hamarkada luzez aztertu dituzte itsaso-hondoak, eta duela urte batzuk ugariak ziren alga-basoak desagertzen ari direla egiaztatu dute. Abrako itsas adarrera lagin bila egin duten irteera batean lagundu die saioak azken urteetan euskal kostaldean izan diren gorabeherei buruz hitz egiteko.\nLehorreko basoak ere ez dira gutxiago, eta horiei ere aldaketa klimatikoak bete-betean eragiten die. Hala ere, basoek badute defentsa-mekanismo bat aldaketa horri aurre egiteko: egoera berriari egokitzea. Hazi Fundazioa Euskal Herriko basoen bilakaera aztertzen ari, da eta uste du baso-kudeaketa jasangarria tresna eraginkorra izan daitekeela klima-aldaketari aurre egiteko.\nBestalde, asteroko Koronabirusaren gakoak atalean botikak izango ditu hizpide Ana Galarraga Elhuyarreko zientzia dibulgatzaileak. Botiken eraginaz hitz egitean terminologia garrantzizkoa da. Besteak beste, efikazia, efektibitatea eta efizienzia hitzak erabiltzen dira. Antzekoak badirudite ere, bakoitzak bere esanahia dauka.\nSaioa amaitzeko, kostaldera itzulita, Oihane Diaz de Cerio Euskal Herriko Unibertsitateko biologoarekin hizketan arituko dira Plentziako Itsas Estazioan. Bere arrainik gogokoena korrokoia da, eta konbentzituta dago, lehenago ala beranduago, euskal herritarrok korrokoia jaten bukatuko dugula. Aste honetan "Atariko Proba"ri aurre egin beharko dio.


Tximinoen aurpegi-liburua - Zientzia Kaiera\nTximino katarrinoen aurpegien anizkoiztasuna. Irudia: Santana et al.\nMundu Zaharreko tximinoen aurpegia duela milioika urte eboluzionatzen ari da. Badira aurpegi koloreztatudun tximinoak, motots handidunak, sudur handidunak, tximino urdinak, aurpegi luze edo aurpegi biribileko tximinoak… UCLA unibertsitateko biologo talde batek berriki plazaratu du ikerketa xehe bat, 189 tximino katarrinoren hazpegien azterketa zehatza eskaintzen duena: Ezaugarri hauen konplexutasuna eta kolorea, tamaina edo beren habitata bezalako aldagaien mendekoa da.\nNature Communications aldizkarian argitaratutako lan batean, Sharlens Santanaren taldeak agerian utzi du aurpegi-ezaugarri korapilatsuagoak dituztela talde handiagoetan bizi diren tximino espezieek. Horrek laguntza eman liezaieke elkarrengandik bereizteko. Talde txikietan bizi direnek kolore gutxiago eta aurpegi bakunagoak dituzte, baina hala ere, tximino handien kasuan adibidez, aurpegien bakuntasunak aukera eman die keinu sorta zabala garatzeko.\n“Gure ikerketen emaitzek iradokitzen dute lagunak eta lehiakideak elkarrengandik bereizteko erabili izan dutela aurpegia azken 50 milioi urteetan, eta taldeka bizitzeak berak eragin duela egun ikusgai dugun aurpegi-anizkoiztasun izugarri hori. Hala baieztatzen du Michael Alfaro biologoak, ikerketa honen egilekideak. Horrela, bere esanetan, taldearen tamainak gora egiten duen neurrian, kolore kopurua ere gora doa aurpegiaren hainbat aldetan. Espezie batzuk, orangutanak kasu, bakartiagoak dira, baina tximino gehienak oso taldekoiak dira eta horrela, mandrilak 800 kideko taldeak osatzera ere iristen dira.\nHonenbesteko anizkoiztasuna sailkatu ahal izateko, Sharlene Santanak metodo bat garatu du, argazkietatik abiatuta hazpegien konplexutasuna zenbatzeko. Sistema honetan, hainbat aldetan zatikatzen dira aurpegiak, eta ondoren, zati bakoitzaren koloreak sailkatzen dira, eta balio sorta jakin bat esleitzen zaie, espezie bakoitzaren “aurpegiaren konplexutasuna” finkatzeko.\nAurpegia hainbat aldetan zatikatzen da, hazpegien konplexutasuna finkatzeko: Santana et al.\nHazpegien konplexutasuna ez bezala, aurpegien pigmentazioa ez da aldatzen talde-tamainaren arabera, taldea bizi den habitat motaren arabera baizik. Latitudearen arabera eta bizi diren kokagune zabalen edo itxien arabera, aurresan daiteke tximinoek hazpegi ilunago edo argiagoak izango dituzten. “Gure mapak agerian uzten du Afrikan dagoen joera geografiko hori”, baieztatzen du Lynch Alfaro ikerlariak. “Ekuatorera hurbiltzen goazela, primateek gero eta aurpegi ilunagoak dituzte, eta gero argiagoak ekuatoretik urruntzen goazen heinean. Horixe bera ikusten dugu giza espeziearen pigmentazioa planetan zehar”. Era berean, tropikoetan baso trinkoagoetan bizi direnek ere badute aurpegi ilunagoak izateko joera.\nTximino katarrinoen aurpegien anizkoiztasuna, banaketa geografikoaren arabera. Irudia: Santana et al.\nBehin ezaugarri hauek ezagututa, zientzialariek orain ahaleginak egin behar dituzten zehaztapen hauek Mundu Berriaren tximinoen datuekin uztartzeko. Izan ere, lehenago plazaratutako lan batean, aurkitu zuten Erdialdeko Amerikan eta Hego Amerikan hazpegi eredu bakunagoak zituztela han taldeka bizi diren ehun bat espezietako kideek. Beste era batera erabiltzen ari ote dira aurpegia tximino hauek?\nIturria: Iturria: : Adaptive response to sociality and ecology drives the diversification of facial colour patterns in catarrhines (Nature Communications) | [Vía]\nArgitalpen-data: 2013/11/28 · Atala: Dibulgazioa, Mugaldea


AZET: "Etxebizitza arazoak emakume eta migratu aurpegia du" - Uriola.eus\nNerea Cubillo Urkizu 2021-06-08 16:46 Jendartea Alde Zaharra\n"Etxebizitza ez da negozioa" lelopean urtebeteko ibilbidea osatu berri du AZET etxebizitza sindikatuak. Etxebizitza problematikaren eta azken hilabeteetan Bilbon eman diren etxegabetzeen inguruan egon gara haiekin hizketan.\nLarunbat honetan lehenengo urteurrena ospatuko du Alde Zaharreko Etxebizitza Taldeak. Goizean mural herrikoi bat eta mahaingurua egingo dituzte Alde Zaharrean eta eguerdi partean Bilbo Zaharrera mugitu eta egitarauarekin jarraituko dute arratsaldera arte. Uriolan sindikatuaren urte osoko ibilbidea errepasatu dugu bertako hainbat kiderekin batera.\nZergatik jaio zen AZET?\nAurreko urteko itxialdiaren ondorioz, elkarlaguntza sarea sortu genuen Alde Zaharrean. Sare hori zaintza ezberdinetara bideratu genuen, umeen zaintzara, pertsona nagusiei erosketak egitera… Eta horren harira, Bilbo osoan baina Alde Zaharreko inguruko auzoetan batez ere, estrukturala zen eta etxebizitzarekin harremana duen arazo bat identifikatu genuen, gentrifikazio eta turistifikazio prozesuen ondorioz ematen ari dena: alokairuen parkea murrizten den bitartean, aldi berean auzoan geroz eta pisu turistiko gehiago daude. Elkarlaguntza markoa gainditu behar genuela ikusi genuen, eta Alde Zaharreko Etxebizitza Taldea eratu genuen hasieran, ostera etxebizitza sindikatua bihurtu dena.\nZer da etxebizitza sindikatu bat?\nHasieran sindikatu hitza potoloegia iruditzen zitzaigun, baina langile klasearen beharrak asetzeko eta honen ongizatera bideratutako tresna dela ulertzen dugu eta elkarlaguntzan zein klase elkartasunean oinarritutako dinamika izanda, sindikatu hitzak gure jarduna oso ondo definitzen duela uste dugu.\nEtxebizitzaren arazoa kolektiboki erantzutearen funtzioetako bat komunitatea eraikitzen joatea eta auzo boterea sortzea da. Hori dela eta, guretzako oso garrantzitsua da astero egiten dugun asanblada, bertan militanteok zein etxebizitza arazoak dituzten auzokideak biltzen gara eta heltzen diren kasu ezberdinak tratatzen ditugu. Gero badira ere eragile guztietan nagusitzen diren lantalde klasikoak eta kasu espezifikoei aurre egiteko sortzen diren lantalde txiki batzuk ere.\nZer eskaini diezaioke AZETek etxegabetze arriskuan dagoen norbaiti?\nElkarlaguntza eta auzokide batzuen babesa. Horrez gain, askok arazo indibidual bezala ulertzen duten horri era kolektiboan erantzuteko tresnak ematen saiatzen gara. Kasu berri bat heltzen denean kaltetutako pertsonarekin gelditu eta arazoari erantzun bat emateko gai garen baloratzen dugu lehenik eta behin.\nZein egoeratan aurkitzen da etxebizitzaren gaia egun?\nGentrifikazioaren ondorioz etxebizitzaren egoera oso larria zen pandemia heldu aurretik Bilboko erdiguneko auzoetan edo interes turistikoa duten auzoetan batez ere eta egoera honek arazo hori larriagotu besterik ez du egin. Alde batetik alokairuen prezioa altua izaten jarraitzen duelako eta aldi berean krisi egoera honetan langileen diru sarrerak nabarmen murriztu edo zuzenean langabezian geratu direlako.\nZer iritzi daukazue instituzioetatik proposatzen den etxebizitza politikaren inguruan?\nPandemian zehar etxegabetzeak bertan behera uzteko hainbat neurri eta dekretu sortu dira. Alokairuei aurre egiteko dirulaguntzak emango direla eta jendearen kaleratzeak ekidingo direla azaldu arren, konturatu gara neurri horiek ez direla langile klasearen bizi baldintzak defendatzeko sortu baizik eta jabeen diru sarrerak ziurtatzeko baizik. Horrez gain, neurriok ez dituzte faktore asko kontuan hartzen.\nBilbo Zaharrean eta San Frantziskon, adibidez, egoera administratibo irregularrean dagoen jende asko dago gaur egun eta gobernu zentralak, Eusko Jaurlaritzak eta Bilboko Udalak sortutako etxegabetzeen aurkako dekretuek egoera horretan dauden pertsonak neurri hauetatik kanpo uzten dituzte, besteak beste, dekretu horrek exijitzen dituen hainbat eta hainbat baldintza betetzea ezinezkoa delako haientzako. Egoera prekarioenean dagoen jendeari ez dio legedi progresista horrek balio.\n"Beti esaten dugu etxebizitza arazoak emakume eta migratuaren aurpegia duela"\nDuela bi aste Judithen etxegabetzea gelditzea lortu zenuten. Zergatik ez zuten kaleratu?\nAlde batetik egin zen auzo eta herri presioagatik eta bestetik etxegabetze horrek Bilboko Udalari eman ziezaiokeen irudiagatik. Komunikatiboki lan handia egin dugu bai guk bai inguruko hedabideek Judithen egoera ezagutzera emateko. Hala ere, alarma egoera amaitu berritan, diru-sarrerarik gabe geratu den ama bakar eta gazte bat kaleratzearen irudia ez litzateke onargarria izango Bilboko Udalarentzako. Oihartzun handia izan du Judithen kasuak, ezagutzera eman izan ez bagenu, kalean geratu eta ez litzateke inor kasu honetaz enteratuko.\nMari Carmenen etxegabetzea ordea 2020ko irailean exekutatu zen. Zein egoeratan aurkitzen da egun Mari Carmen?\nMari Carmen alarma egoeran kaleratu zuten. Kasu honetan jabea partikularra zenez, honen aurka antolatutako erresistentzia bertan behera gertatu zen zerbitzu sozialekin akordio batera heldu ginelako. Udal erakundeak Mari Carmeni alternatiba duin bat bilatzeko konpromisoa hartu zuen eta azkenean ez zen horrela izan. Irailetik hostal batean dago eta eskaintzen dizkioten aukera bakarrak bere autonomia deusestatzen dutenak dira: zaharren egoitza batera joan edo bere diru sarreren %75a suposatzen duen tutoretzapeko etxe bat.\n"Duen diru apurra janarian edo alokairuan gastatu behar duen erabaki behar du jende batek"\nZuekin kontaktuan jartzen den jendearen profila nolakoa da?\nBa begira, momentu honetara arte ez dakit gizon zuririk izan dugun. Guk beti esaten dugu etxebizitza arazoak emakumearen eta migratuaren aurpegia duela. Kasu gehienak emakume migranteenak dira eta gizonak izan baldin baditugu migranteak izan dira baita ere. Horrek ez du esan nahi etxebizitza problematika pairatzen duen gizon zuririk ez dagoenik baina aipatutakoa da errepikatzen den profila.\nAsetu herri biltegia ere martxan jarri duzue.\nBai, AZETen beso bat da. Batzuek elikagai-banku bezala ulertzen dute baina guk marra hori gainditu nahi izan dugu. Ez ditugu soilik elikagaiak banatzen, oinarrizko produktuak, altzariak, etxeko tresnak… . Asetura hurbiltzen den jendeak duen diru apurra janarian edo alokairuan gastatu behar duen erabaki behar du eta horri aurre egiteko sortu genuen. Norberaren behar material indibidualak guk behar kolektibo bezala ulertzen ditugu eta horregatik erantzun kolektibo bat bilatzen saiatzen gara. Supermerkatuekin eta denda txikiekin harremanetan gaude eta elikagaiak zein oinarrizko produktu ezberdinak biltzen joan gara ekarpen ezberdinen bitartez.\nApirilean Arrakala Auzokideon Etxea aurkeztu zenuten. Zein zen asmoa?\nOso gutxi iraun zuen proiektua izan denez, ez ginen definitzera heldu, baina batez ere sindikatuaren eguneroko jarduna ziurtatuko zuen espazio bat izatea nahi genuen, bilerak egiteko, baita Aseturentzako biltegi bezala.\nMaiatza hasieran aste gogorra bizi zenuten Alde Zaharrean. Arrakalaren hustutzea, Desokuparen etorrera… auzoa defendatzeko arrazoiak ez ziren gutxi izan. Nolakoak izan ziren egun horiek?\nEgun oso trinkoak izan ziren. Alde batetik Arrakalaren aurkako Udalaren mehatxua zegoen eta beranduago Desokuparena heldu zen. Egun horiek Arrakalaren erresistentzian murgilduta eman genituen, astelehenetik astearterako gauean udaltzaingoak Arrakala hustu zuen eta ostiralean Judithen etxegabetzea izan genuen.\nAste horri begira, zein da AZETen irakurketa?\nAuzo erresistentziaz Judithen etxegabetzea gelditzea eta antolakuntzaren eta mobilizazioen bitartez Desokupa taldea atzera botatzea lortu genuen, beraz, irakurketa postiboa egiten dugu, maizterrak kaleratzera etorri den edozein indarren aurkako auzo erantzuna gogorra izan delako. Eta honekin ere argi diogu guri berdin zaigula nork kaleratzen gaituen, izan Desokupa, izan Udaltzaingoa, Ertzaintza… denak ulertzen baititugu kapitalaren tresna bezala.\nUrtebeteko ibilbideari dagokionez, nolako babesa jaso duzue? Nolako balantzea egiten duzue?\nPositiboa. Auzokide batzuen arazoei irtenbidea ematea lortu dugulako batetik eta aldi berean komunitatea ere sortzen ari gara. Geroz eta jende gehiago gara taldean eta honetan lan egiteko grina eta gaitasuna dagoela ere ikusi dugu.\nGure hasierako plantamendua betetzen ari gara eta komunitatea eraikiz eta ondo antolatuz auzo boterea eta auzo defentsa sortzen ari gara. Gainera, sindikatuaren lanarekin batera, etxebizitza problematikaren, espekulazioren eta explotazioaren auzia pil-pilean dagoela konturatu gara, jendearen ahotan dagoela.


Andoni Gago boxeolariari eta Bilbao Areto Futbola emakumezko taldeari harrerea - bizkaie.biz\nAndoni Gago boxeolariari eta Bilbao Areto Futbola emakumezko taldeari harrerea\nBizkaie! 2019-06-28 10:35 Kirola\nBilbo Areto Futbola Taldea datorren denporaldian emakumezkoen lehenengo mailan ibiliko da.\nBilboko udaletxeko Arabiar Aretoa kirol harrerren eszenatoki bihurtu da, izan be, Juan Mari Aburto Alkateak, lehenengo, Andoni Gago boxeolariari harrerea egin deutso, Europako luma-pisuko txapeldunari. Ondoren, Aburtok Bilbo Areto Futbola taldeko jokalari, teknikari eta kirol arloko kideei be egin deutse harrerea, taldea emakumezko lehenengo mailara igoteagaitik.\nJuan Mari Aburto alkateak boxeolari bilbotarra zoriondu dau, kirolaren arloko lorpenagaitik eta kontinenteko gerrikoa eskuratzeagaitik. Gagok bere ibilbide profesionalean egindako balentriarik handiena da.\nEl Machito Otxarkoagako boxeolariak burrukaldi ona egin eban eta azkenean puntuetan irabazi eutson Jesús Sánchezi. Titulua eskuratzeko burrukea Miribillako Bilbao Arenan egin zan eta milaka zalek gozau eta dar-dar egin eben ekitaldian.\nEmakumeen Bilbao Areto Futbola\nArratsaldean bigarren harrerea izan da. Juan Mari Aburto Alkateak Bilbo Areto Futbola taldea zoriondu dau aurtengo kanpaina bikainagaitik eta emakumezkoen areto-futboleko kategoriara igoteagaitik. Alkateak suberte ona opatu deutse lehenengo mailan.\nBilbo Areto Futbola taldearen entrenatzailea José Andrés Muñoz teknikaria da eta aurtengo denporaldian 26 partidu irabazi -horreen artean igoera faseko biak- hiru bardinketa eta galdutako partidu bakarra izan ditu. Balantze horregaz, mereziduta egongo dira hurrengo denporaldian onenen artean, areto futboleko lehenengo mailan.


Aire Ikusezina de Guillan Bermudez, Oier 978-84-9189-058-4\nErri izeneko zine akomodatzaile batek " Aire ikusezina " filmaren proiekzioa eten eta publikoari hitz egiten hasi zaio: " Uste dut ikusezina naizela, esan dit gaur nire amak " .... Más información\nDónde encontrar "Aire Ikusezina"\nSinopsis de: "Aire Ikusezina"\nErri izeneko zine akomodatzaile batek " Aire ikusezina " filmaren proiekzioa eten eta publikoari hitz egiten hasi zaio: " Uste dut ikusezina naizela, esan dit gaur nire amak " . Erriren ama desagertu omen da, eta horregatik galdeketa bati egin behar izango dio aurre: bera da desagerpenaren arduraduna, edo benetan da ikusezina bere ama? Norbait begiratzeari uzten diogunean hasten da pertsona hori ikusezina izaten. Erriren amaren ahotsetik belaunaldi gatazkez, amets galduez, emakumeez eta haien semeez egin ahal izango dugu gogoeta, umore printzez eta egunerokotasunari loturiko hunkipen poetikoz. Misterio giro batek biltzen du " Aire ikusezina " antzezlana, baina batez ere, pertsonekiko elkartasunak: ikusezin izateari utzi nahi dioten pertsonekiko elkartasunak.\nOier Guillan Bermudez (Orereta-Larratxo, 1975) Idazlea, kazetaria, antzerkigilea. Mikelazulo kultur elkartean hasi zuen sormen-lanei loturiko bidea. Literaturan hainbat generotako lanak plazaratu ditu: poesiaren arloan Eskuen sustraiak (Susa) eta Elkartasun basatia (Susa) ditu azkeneko lanak, antzerkiaren arloan berriz Herio heroi/Arra. Arraroa (Artezblai) eta Mr. Señora (Txalaparta). Nobela eta saiakeraren arteko liburu hibrido bat ere plazaratu du aurten: Zauri Bolodia (Txalaparta). 2008tik Metrokoadroka kolektiboko kidea da, bertako lagunekin taularatu ditu Hura ez da lekua, Poza, Zertarako Hegoak, Su izan nahi, Salto, Zanbuia! eta Miss Karaoke bezalako lan eszenikoak. Dejabu, Anakrusa, Rouge Elea eta Kamikaz taldeen kolaboratzailea izan da, eta oholtza gainean arte diziplina ezberdinak uztartu dituzten Gabrielen lekua (2013) eta Nola belztu behar zuria (2014) proiektuetan parte-hartu du.\nMás títulos de Guillan Bermudez, Oier\nFERNANDEZ ALONSO, ELENA\nISILPEKO SEKRETUAK SOTANAPEKOAK


Likurgoren kopa - Wikipedia, entziklopedia askea.\nAtzetik argiztatuta gorrixka kolorea ageri du\nArgazkia flash argiaz aurrez aurre aterata berdexka kolorea ageri du\n5 Jakingarri gehiago\nBeira mota honek sortzen duen dichroic efektua lortzeko, urre eta zilarrezko nanopartikulak proportzio txiki txikian eta era sakabanatuan egon behar dira. Prosezua ez da argia eta dirudienez beira mota hau sortu zutenek ez zuten teknika ondo menderatzen; ziur asko halabearrez sortu izango zuten, urre eta zilarrezko hauts partikulen nahasketa baten "kutsadura"ri esker. Baliteke sortzaileek jakin ez izatea osagaietako bat urrea zenik, hain txikia baitzen urre kopura (izan ere erromatar zilar gehiena urre kopuru txikiak ditu).\nBi koloreak ageri diren argazkia.\n2014 urteko erakusketako argazkia.\nKoparen irudi nabarmenena Likurgoren irudia da, oinetakoak jantzita baina biluzik eta mahats landareak inguratuta agertzen da.\nZiurrenik kopa hau, Bakoren omenezko gurtza ospakizunetan edateko egin izan zuten.\nBarnealdea ageri den argazkia.\nKopa ziur asko "Alexandrian egina" izan zen edo agian Erroman 290 - 325 urte inguruan eta bere neurriak hauek dira ː16.5 cm × 13.2 cm (6.5 in × 5.2 in). Aipagarria da koparen egoera paregabea. Agian eliza bateko altxor moduan zainduko zuten edo baliteke sarkofago batean gordeta egon izana.\nJatorria eta hasierako gora beherak ezezagunak dira eta idatziz lehendabiziko aldiz 1845 urtean aipatua izan zen. Garai hartan frantziako idazle batek aipatzen du "duela urte batzuk" M. Dubois"-en eskuetan egon izan zela. Ziurrenik hau Rothschild sendiak eskuratu baino lehentxoago izango zen; izan ere Lionel de Rothschild 1857 urtean koparen jabea zen eta garai hartan Gustav Friedrich Waagen-ek ikusi zuenean "barbaroa eta oingabea" zela adierazi zuen. 1958 urtean Victor, Lord Rothschild-ek British Museumari saldu zion 20.000 £ truke.\n↑ Williams, 342; the British Museum Highlights has "4th century AD. Probably made in Rome". The dimensions are also from Williams and the Highlights; the Collection database has 15.88 cm (6.3 in) for the height, perhaps a difference arising from the remounting of the foot.\n↑ Reist, Inge (ed.), "Le Gout Rothschild", in British Models of Art Collecting and the American Response: Reflections Across the Pond The Histories of Material Culture and Collecting, 1700–1950, p. 104, 2014, Ashgate Publishing, Ltd., ISBN 147243806X, 9781472438065, Google books\nKolore aldaketa erakusten duen bideo laburra, Chicagon 2011ean erakutsi zenekoa, YouTube.


Koronabirusaren kutsatze maila gorena gainditu dute Txinan, 2020ko martxoak 12\nPublikatuta: 2020/03/12 09:16 (UTC+1) Azken eguneratzea: 2020/03/12 14:04 (UTC+1)\nOrain, bertako Gobernuaren lehentasuna "inportazioen aurrean babestea" da, beste herrialde batzuetatik COVID-19 gaitza Txinan sar ez dadin.\nEurogunean eta Japonian atzeraldi arriskua ikusten du ELGAk koronabirusa dela eta\nTxinak koronabirusen gailurra gainditu duela iragarri du\nCOVID-19 birusaren "kutsatze maila gorena" gainditu dute Txinan, eta orain, "gaixoen kopurua nabarmen ari da jaisten", herrialde horretako Osasun Batzorde Nazionalak jakitera eman duenez.\n"Kasu berrien kopurua jaisten ari da. Agerraldiaren maila gorena gainditu dugula uste dugu. Azken asteotako mailarik baxuenean dago transmisioen kopurua, baina, halere, ez dugu alerta jaitsiko. Kontrolerako eta prebentziorako neurriak indartzen jarraituko dugu", esan du Mi Feng Txinako Gobernuaren bozeramaileak.\nHedabideen aurrean egindako agerraldian Mik jakitera eman duenez, Wuhanen, gaixotasunaren epizentroan, "zortzi kasu berri bakarrik" atzeman dituzte azken orduotan.\nHerrialde osoko "datu ofizialak" eman ditu ezagutzera Osasun Batzorde Nazionaleko ordezkariak. Horren arabera, herenegun, 24 kasu berri atzeman zituzten, eta atzo, 15.\nLehen kasuen berri izan eta datuak biltzen hasi zirenetik, denera 3.169 pertsona hil dira koronabirusak jota Asiako herrialdean, eta 80.793 herritar daude gaixorik, horietako asko larri.\nOrain, "inportazioen aurrean babes neurriak hartzea" da Txinako agintarien lehentasuna, beste herrialde batzuetatik COVID-19 gaitza Txinan atzera bueltan sar ez dadin. Izan ere, Mik zehaztu duenez, beste toki batzuetatik Txinara bidaiatu berri duten 85 herritarrek dute gaitza, eta, agintariek ustez, "atzerrian kutsatu dira".


Benedikto XVI.a - Wikipedia, entziklopedia askea.\n1.1Haurtzaroa eta gaztaroa\n1.3Apaiz, gotzain eta kardinal\n1.4Fedearen Doktrinarako Kongregazioaren buru\nPope emeritus (en)\n2013ko otsailaren 28a -\n265. Aita santu\n2005eko apirilaren 19a - 2013ko otsailaren 28a\n← Joan Paulo II.a - Frantzisko →\n2002ko azaroaren 30a - 2005eko apirilaren 19a\n← Bernardin Gantin (en) - Angelo Sodano (en) →\n2002ko azaroaren 27a - 2005eko apirilaren 19a\n1993ko apirilaren 5a - 2005eko apirilaren 19a\nElizbarrutia: Roman Catholic Suburbicarian Diocese of Velletri-Segni (en)\nprefect of the Congregation for the Doctrine of the Faith (en)\n1981eko azaroaren 25a - 2005eko maiatzaren 13a\n← Franjo Šeper (en) - William Levada (en) →\n1977ko ekainaren 27a - 1993ko apirilaren 5a\nElizbarrutia: Santa Maria Consolatrice al Tiburtino (en)\nArchbishop of Munich and Freising (en)\n1977ko martxoaren 24a, 1977ko martxoaren 25a - 1982ko otsailaren 15a\n← Julius Döpfner (en) - Friedrich Wetter (en) →\nElizbarrutia: Roman Catholic Archdiocese of Munich and Freising (en)\nMarktl, 1927ko apirilaren 16a (95 urte)\nJoseph Ratzinger, Sr.\nGeorg Ratzinger (en) (granduncle (en) )\n(1949 - 1951ko ekainaren 29a)\nMichael Schmaus (en)\nBruno Schmid (en)\nLatin Catholic priest (en) , teologoa, idazle erlijiosoa, piano-jotzailea, unibertsitateko irakaslea, filosofoa, Transitional deacon (en) eta diakonoa\nPope's visit to Germany 2011 (en)\nVatikano Hiria eta Tübingen\nohorezko doktore : Pontifical University of John Paul II (en) (2015)\nohorezko doktore : Academy of Music in Kraków (en) (2015)\nBavarian Maximilian Order for Science and Art (1995)\nhonorary citizenship : Surberg (2018)\nhonorary citizenship : Altötting (en) (2006)\nhonorary citizenship : Traunstein (en) (2005eko ekainaren 16a)\nhonorary citizenship : Freising (2010eko urtarrila)\nhonorary citizenship : Marktl\nhonorary citizenship : Introd (2009ko abenduaren 16a)\nhonorary citizenship : Brixen (2008ko abuztuaren 12a)\nhonorary citizenship : Natz-Schabs (2011ko azaroaren 9a)\nGrand Cross 1st class of the Order of Merit of the Federal Republic of Germany (1994)\nhonorary doctorate from the Catholic University of Lublin (1988)\nOrder of Karl Valentin\nhonorary doctor of the Catholic University of Eichstätt-Ingolstadt (1987)\nhonorary doctorate from the Pontifical Catholic University of Peru (1986)\nhonorary doctor of the University of Wrocław (2000)\nhonorary doctorate of the University of Navarre (1998)\nhonorary doctor of Babeș-Bolyai University (2005)\nPontifical Academy of St. Thomas Aquinas (en)\nBenedikto XVI.a (latinez Benedictus PP. XVI), jaiotzez Joseph Alois Ratzinger (Marktl am Inn, Bavaria, 1927ko apirilaren 16a) Eliza Katoliko Erromatarreko 265. Aita Santua izan zen 2005eko apirilaren 19tik 2013ko otsailaren 28ra arte. 2013ko otsailaren 11an Vatikanoak adierazi zuen 2013ko otsailaren 28an bere kargua utziko zuela.\n1950etik aurrerako teologo katoliko ezagunenetarikoa da, baita idazle ekintzailea ere. Aditu gehienek doktrina katolikoaren defendatzaile ikusten dute. Alemaniako zenbait unibertsitatetan irakasle izan zen, eta Vatikanoko II. kontzilioan parte hartu zuen laguntzaile gisa.\nMunich eta Freising-eko gotzain eta kardinal izendatu zuen Paulo VI.ak. Joan Paulo II.aren garaian Fedearen Doktrinarako Kongregazioko buru izan zen.\nAita Santu izendatzean honako hitz hauek esan zituen: "Anai-arreba maiteok, Joan Paulo II.a aita santu handiaren ondoren kardinal jaunek neu aukeratu naute, Jainkoaren mahastiko langile apala".\nRatzingerrek sei hizkuntza menperatzen ditu (alemana, italiera, frantsesa, gaztelania, ingelesa eta latina) eta gainera greziera klasikoa eta hebreera irakurtzeko gai da. Europako hainbat zientzia akademietako kide da, eta hainbat unibertsitatetan honoris causa doktore izendatu dute. Pianoa jotzen du eta bere musikari gogokoena Mozart da.\nBere aitasantutzan gizarteko erlatibismoa gaitzetsi du, eta Europari bere oinarri kristauetara bihurtzeko deia egin dio behin eta berriz. Jainkoaren maitasunean irautea garrantzitsua dela azpimarratu zuen bere Deus Caritas est (Jainkoa maitasuna da) entziklikan.\nBavariako Marktl am Inn herrixkan jaio zen 1927ko apirilaren 16an (Larunbat santua). Bere gurasoak Joseph Ratzinger aita, polizia, eta Maria Peinter (ezkondu ondoren Ratzinger abizena hartu zuen) izan ziren. Hiru seme-alabako familian gazteena, bere anaia Georg apaiz egin zen eta arreba Maria ezkongabe bizi izan zen anaia Josephekin.\n1941ean seminarioan sartu zen apaiz ikasketak egiteko, nahiz eta gurasoen egoera ekonomikoa oso ona ez izan. Naziek Gazte Hitleriarretan sartu zuten, seminarioko bere lagunekin batera. Besteak beste, lantegiak eta ikastetxeak ikuskatzea izan zen bere zeregina erakunde horren baitan.\nII. Mundu Gerra amaitzear zela, desertatu egin zuen, baina soldadu aliatuek preso hartu zuten 1945ean. Urtebete geroago, askatu eta seminarioan ikasten jarraitu zuen 1951ra arte, teologia eta filosofia ikasiz.\nBonneko unibertsitatean hasi zen 1959an klaseak ematen. 1963an Münsterreko unibertsitatera joan zen, ordurako teologo ezagun bihurtuta. Vatikanoko II. Kontzilioan parte hartu zuen Koloniako Josef Frings kardinalaren laguntzaile. Kontzilioaren garaian aurrerakoitzat zeukaten, eta berak ere Karl Rahnerren teologia berria miresten zuela zioen.\n1968an Kristautasunerako Sarrera liburua idatzi zuen. Elizaren gehiegizko zentralismoa gaitzetsi zuen bertan, eta Aita Santuak erabaki bat hartu aurretik Elizaren barneko ahots guztiak entzun behar zituela defendatzen zuen. Liburua hainbat aldiz berrargitaratua izan zen, baina parrafo horiek kenduta, Ratzingerren arabera gaizki ulertu baitziren.\nTübingenneko unibertsitatean zegoen giro gero eta marxistagotik aldentzeko Bavariako Regensburg edo Ratisbona unibertsitatera joan zen klaseak ematera. Une honetatik aurrera, bere gertukoek gero eta kontserbadoreago ikusi zuten.\nApaiz, gotzain eta kardinal[aldatu | aldatu iturburu kodea]\n1951n apaiz izendatu zuten Georg bere anaiarekin batera. 1972an Communio aldizkaria sortu zuen Henri de Lubac, Hans Urs von Balthasar eta beste batzuekin batera. Egun 17 hizkuntzatan kaleratzen da, eta agerkari katolikoen artean garrantzitsuenetakoa da mundu mailan.\n1977an Munich eta Freisingeko gotzain izendatu zuten, eta ekainean Paulo VI.ak kardinal egin zuen. Orduan elkartu zen lehen aldiz Karol Wojtilarekin, geroago Joan Paulo II.a izango zenarekin.\nFedearen Doktrinarako Kongregazioaren buru[aldatu | aldatu iturburu kodea]\n1981eko azaroaren 25ean Joan Paulo II.ak Fedearen Doktrinarako Kongregazioaren buru izendatu zuen. Municheko gotzaintza utzi zuen Erromara joateko, lan hori betetzera.\nIdeologikoki Joan Paulo II.aren gertukoa zen Ratzinger kardinala; zenbaitzuk ekumenismoaren eta erlijioen arteko elkarrizketaren aurrean kritikoa izatea leporatu diote. Besteak beste, homosexualitatearen errekonozimendu juridikoa gaitzetsi izan du hainbatetan, baita Askapenaren Teologiak izandako desbideraketa batzuk ere (marxismotik gertu daudenak, dirudienez). Teologo kritiko askori irakasteko baimena kendu die, hala nola, Hans Küngi edo Leonardo Boffi.\nVatikanoak eta Joseph Ratzingerrek luzaroan lan handia egin dute apaizek haurrei egindako sexu abusuak ezkutatzen eta isilarazten.\nAita Santu[aldatu | aldatu iturburu kodea]\nBenedikto XVI.aren aitasantu-armarria: apezpiku mitrak aita santu tiara ordeztu du eta palioa gehitu azpian.\n2005eko apirilaren 19an aukeratu zuten Joan Paulo II.aren ondorengo izateko. Askoren arabera, Ratzingerrek Vatikanoko II. Kontzilioaren aurreko eliza-antolaketa ekarriko zuen eta gai batzuetan (abortua, homosexualitatea, dibortzioa, eutanasia...) elizaren jarrera asko gogortuko zen. Hala ere, bere defendatzaileen arabera, Ratzingerrek Elizatik kanporatu zuen bakarra Lefebvre gotzain ultrakontserbadorea izan zen, eta horregatik gezurtatu egiten duten Benedikto XVI.aren ustezko izaera kontserbadoreegi hori.\nOrain arte hiru entziklika kaleratu ditu, Deus Caritas est (euskaraz, Jainkoa maitasuna da), Spe Salvi (Itxaropenak salbatuak) eta Caritas in Veritate. Lehenengoan, Jainkoaren maitasuna deskribatzen du. Jainkoak bideratutako salbamen historian maitasunak izan duen eta gaur egun duen garrantzia azpimarratzen du. Era berean, gizarte justizia lortzeko karitatearen eta maitasunezko zerbitzuaren beharra adierazten du.\nSpe Salvi entziklika 2007ko azaroaren 30ean argitaratu zuen. Kristauen itxaropena du gai nagusi. Bertan esaten denez, itxaropena duena beste era batera bizi da, bereziki bere bizitza hutsean geldituko ez dela badakielako. Teknika berriek gizakien bizitza hobetu duten arren, ez dute salbamenik ekartzen, sarri menpetasun eta gaitz gehiago baizik. Aldiz, Jainkoaren justiziarengan itxaropena izateko dei egiten digu: Jainkoak ezin dio azken hitza injustiziari utzi. Nazareteko Jesusek Aitarekin harremanetan jartzen gaitu eta harreman hori da mundua hobetzeko bide eraginkorra. Konfiantza horrek egiten du gizakia askeago.\nEskatologiari dagokionez, Aita Santuak purgatorio eta infernuaren izaera erreala azpimarratzen ditu. Lehenengoa mina maitasun bihurtzeko gunea da, bigarrena, aldiz, egiazko maitasunari eta zoriontasunari erabat uko egin diotenen gunea.\nCaritas in Veritate entziklika 2009ko uztailaren 7an argitaratu zen. Gutun honen helburua da Elizak emandako gizarte eta ekonomia alorreko justizian sakontzea, bereziki Paulo VI.aren Populorum Progressio entziklikatik (1967) aurrera. Batez ere, 1967tik aurrera globalizazioak ekarritako aldaketetara egokitu nahi izan du Elizaren doktrina soziala.\nLiturgiari dagokionez, Benedikto XVI.ak Vatikanoko II. Kontzilio aurreko elizkizunak berriz egiteko baimena zabaldu zuen Summorum Pontificum izeneko motu proprio-an. Ordura arte 1962ko liturgia arauen arabera meza ospatzeko bete beharreko baldintzak leundu zituen dokumentu horretan. Hala ere, argi utzi zuen Paulo VI.ak argitaratutako misala zela ohiko ospakizun mota.\nBidaia garrantzitsuak egin ditu bere agintaldian, esaterako Koloniara joan zen 2005eko abuztuan Munduko Gazteen Batzarrean parte hartzera, eta, horrez gain, Espainia, Turkia, Bavaria Austria, Ameriketako Estatu Batuak, Australia eta Polonia ere bisitatu ditu, Italiako hainbat lekuz gain.\nDimisioa[aldatu | aldatu iturburu kodea]\n2013ko otsailaren 11n argitaratu zenez, Benedikto XVI.ak kargua uztea erabaki du. Otsailaren amaieran gauzatuko litzateke dimisioa.\nWikimedia Commonsen badira fitxategi gehiago, gai hau dutenak: Benedikto XVI.a\n↑ Aita santuak dimisioa emango du\n↑ BBC telebista kateak dokumental bat egin zuen gai horretaz 2006an.\n↑ «Ratzinger aukeratu dute aita santu eta Benedikto XVI.a izena hartu du» Berria 2005-4-20.\n↑ Deus Caritas est entziklika\n↑ Spe Salvi entziklika[Betiko hautsitako esteka]\n↑ Benedikto XVI.ak dimisioa iragarri du\nMultimedia: Benedictus XVI\nAipu famatuak: Benedikto XVI.a\nBNF: 11921205s (data)\nOpen Library: OL2678311A\nOrriaren azken aldaketa: 13 otsaila 2021, 14:49.


6.3.2.- Bizikletarientzako bideak | Bergarako Udala\nAutobidea eta GI-632 errepidearen Ekialdeko Saihesbidea eraiki zirenetik hona, Bergarako hiriguneak jasatzen duen ibilgailuen trafikoa nabarmen gutxitu da. Horrexegatik, herriko kaleetan ibilgailu arinak eta bizikletak batera ibili daitezkeela pentsatzen denez, ez da aurreikusten bizikletarientzat soilik izango den biderik.\nForu Aldundian aztertzen ari dira Bergarako San Antonio auzotik Antzuolara joateko bidegorri berria. Horri buruzko informaziorik ez dugunez, ezin izan da jaso trazatua dokumentu honen dokumentazio grafikoan.\nTranbia hiriguneetan zehar ezartzerakoan, horrek eragina du bizikletarien gaur egungo ibilbideetan. Arauetan proposatutako tranbia-ibilbideek saihestu egiten dituzte eragin horiek. Edonola izanda ere, behin betiko trazatu-proiektuak gaur egungo ibilbideak birjartzeko behin betiko soluzioak jaso beharko ditu.\nEra berean, trenbide zaharraren laugunean, Labegaraietatik Elorregiraino eta San Lorentzotik Osintxuraino gaur egun doazen bizikletari-bideak birjartzeko modua ere jaso beharko du proiektuak; izan ere, etorkizuneko tranbiaren trazatuak ere laugune horretako lursailak erabiltzeko asmoa du.\n‹ 6.3.1.- Ibilgailuen Bide-Sistemak hirigune barruan gora 6.3.3.- Oinezkoentzako ibilbideak ›


Mugan pilatuta dauden haitiarrak deportatzen hasi dira AEBak | Mundua | Berria\nMigratzaileak Rio Bravo ibaia gurutzatzen, herenegun. MIGUEL SIERRA / EFE Tamaina handiagoan ikusi\nEgunak daramatzate milaka migratzailek AEBetako Del Rio hiriko zubi baten azpia behin-behineko bizilekutzat hartuta. 14.000 lagun baino gehiago pilatu dira han egunotan, aurrera egin ezinda; nagusiki, haitiarrak. Eremua hutsarazteko, migratzaileak hegazkinetan sartu eta Haitira itzularazi nahi ditu Segurtasun Nazionalerako Departamentuak, datozen hiru asteetan, eta herenegun ekin zion plan horri. 272 lagun bidali zituzten Port-au-Princera, hiru hegalditan. Erritmoa azkartu nahi du Etxe Zuriak, eta egunero halako zazpi hegaldi egin nahi dituela jakinarazi zioten hango funtzionarioek Associated Press berri agentziari.\nDagoeneko Del Rion elkartutakoen erdiak baino gehiago mugiarazi dituzte migratzaileentzako zentroetara, eta Segurtasun Nazionalerako Departamentuak larunbatean iragarri zuen mugako 400 polizia inguru bidaliko zituztela kanpalekua erabat hutsarazteko.\nEtxe Zuriak Haitiko Gobernuarekin adostutakoaren arabera, herrialde horretara ez ezik, AEBetarako bidaiaren abiapuntu izan ziren herrialdeetara ere itzularaziko dituzte migratzaileak. Marsha Espinosa Segurtasun Nazionalerako Departamentuko bozeramaileak azaldu zuenez, zenbait herrialdetako gobernuekin hizketan ari da AEBetakoa, deportatuak har ditzaten, hala nola Brasilekin eta Txilerekin.\nAEBen laguntzekiko duen menpekotasuna tarteko, Haitiko Gobernuak ez dio oztopo handirik jarri Etxe Zuriaren planari. Migratzaileen «sufrimendua» bere egiten zuela esan zuen Ariel Henry Haitiko lehen ministroak larunbatean, eta haiek hartzeko neurriak hartu zituztela adierazi. Azkarregi iristen ari direla esan zuen, aldiz, Haitiko Migrazio Bulegoko buru Jean Negot Bonheur Delvak: «Haitiko Estatua ez da gai hainbeste deportatu hartzeko».\nGauza bera esan zioten joan den astean 50 legelari demokratak Joe Biden AEBetako presidenteari, gutun batean, eta deportazioak geratzeko eskatu zioten. Haren gobernuak, baina, erantzun du neurria bat datorrela aurrez hitzemandako migrazio politikekin.


Aurrekontuak genero ikuspegiarekin UPV/EHUn (2011-2016) - UPV/EHU\nAurrekontuak genero ikuspegiarekin UPV/EHUn (2011-2016)/\nDokumentazioa Erakutsi/izkutatu azpiorriak\nArgitalpenak eta lanerako idazkiak Erakutsi/izkutatu azpiorriak\nUPV/EHUko produkzio zientifiko digitala\nUPV/EHUko Micaela Portilla Saridunak\nBerdintasunaren inguruko argitalpenak\nIkasketak Erakutsi/izkutatu azpiorriak\nBerdintasunaren hizkuntza Erakutsi/izkutatu azpiorriak\nBeste gida batzuk\nEmakumeak eta gizonak UPV/EHUn Erakutsi/izkutatu azpiorriak\nAurrekontuak genero ikuspegiarekin UPV/EHUn (2011-2016)\nDokumentuak: Aurrekontuak genero ikuspegiarekin UPV/EHUn\nEgindako txostenak (2011 - 2016)\nAurrekontuak Genero Ikuspegiarekin (AGI) Herri Administrazioak gizarte berdinago eta bidezkoago baten alde lanean jartzea helburu eta emakumeen aurka egun dauden diskriminazioekin bukatzen lagunduko duten ekimen ezberdinetako bat dira. Ondorioz, aipatu ekimenak genero berdintasunaren aldeko politika publikoen barruan kokatzen dira eta Europar Kontseiluaren definizioaren arabera, genero zeharkakotasunari (hau da, genero ikuspegia politika publiko guztietan sartzea, beren maila eta fase guztietan, planifikaziotik ebaluazioraino) estuki loturiko lehen estrategia eta neurrien abiaraztea suposatzen dute.\nAbiapuntu horretatik, generoaren ikuspegitik landuriko aurrekontuen xedea da gastu publiko edo funts publikoak eskuratzeko metodo guztiak aztertzea, generoaren ikuspuntutik bereiziz eta emakumeengan dituzten ondorioak eta eraginak identifikatuz, bai eta gizonengan dituzten horiekin alderatuz ere. Zentzu honetan, aurrekontu azterketa hauek generoari dagokionean hain errotuta dagoen aurrekontuen balizko neutraltasunarekin apurtzen laguntzen dute eta beren lehen xedea da aurrekontu sail ezberdinek gizartean indarrean dauden genero diskriminazioko egoeretan izan ditzaketen eraginak eta ondorioak ikusaraztea. Era berean, detektaturiko diskriminazio egoerak zuzentzeko neurrien abiaraztea ekar dezakete, bai eta baliabide publikoen erabilera eraginkorrago baten sustatzea ere.\nUPV/EHUk, 2011n, hasi zuen lehenengo urratsak egiten unibertsitateko aurrekontuetan genero ikuspegia txertatzeko, adierazi zuenez UPV/EHUko Gobernu Kontseiluak 2010eko abenduaren 22an egindako ohiko bilkuran -aktaren 11. orrialdea-.\nZazpigarren emendakinari dagokionez, aipatzen du Berdintasun Batzordera eskaera bat igorri dela, kontu-sail eta adierazgarriak zehazteko, horrela genero irizpideak aplikatu ahal izango lirateke, eta haueak hurrengo aurrekontuetan agertuko liratekeela.\nOrdutik aurrera, UPV/EHUk hasi duen ardatz-ekintza bat emakumeen eta gizonen berdintasunerako I eta II planen alderdi guztiak begi bistan jartzeko: genero ikuspegia barneratzen duten aurrekontuak egitea.\nHorrelako garrantzia duen zeregina urratsez urrats egin behar dugu eta honako txosten horietan zer egin den orain arte adieraziko da.\nGeneroaren ikuspegitik eginiko aurrekontuen azterketak 2011n hasi zuen bere bidea, Berdintasunerako Zuzendaritzak orduan agindu baitzuen Aurrekontuak genero ikuspegiarekin (aurrerantzean, AGI) zer diren eta aipatuak egiteko zer egin behar den deskribatuko zuen txosten bat egitea. Horretarako, aurrekontuak genero ikuspegiarekin egiteak zer esan nahi duen eta aipatuak osatzeko beharrezkoak diren baliabideak eta urratsak aztertu zituen txosten bat egitea izan zen lehen urratsa.\nAipatu txostena AGI azterketaren lehen gerturatze kontzeptual eta metodologikoa bilakatu zen eta metodologia generikoak zein beste unibertsitate batzuetan aplikatu diren horiek hartu zituen barnean. 2011ko amaieran bukatutako azterketa horren ondorioa ondoko oinarrizko dokumentua izan zen: Los presupuestos con enfoque de género en la UPV/EHU. Una primera aproximación. Dokumentuak nabarmendu zuenez AGI bat, alde batetik, abiarazi beharra zegoen prozesu baten emaitza da. Eta, bestetik, generoaren ikuspegitik landuriko aurrekontuak izatea edonolako berdintasun plan bati estuki loturiko ariketa bat dela ere. Eta horrelaxe ulertu zuen UPV/EHUk, aipatu planak izateko lanak hasi baitzituen 2011n bertan.\nUrte berean, UPV/EHUko 2011ko garapenerako lankidetza-bulegoaren aurrekontua genero ikuspegitik aztertu zen. Helburu horrekin, garapenerako lankidetza-bulegoaren 2011ko aurrekontuaren likidazioa sexuaren arabera banatu zen, zegokion genero-ikuspegiko azterketa burutuz. Horrela lortu zen honako izenburu hau duen txostena: Presupuestos con enfoque de género en la UPV/EHU Informe de la Oficina de Cooperación.\nHasierako iradokizunari jarraiki, Berdintasunerako Zuzendaritzak 2012ko datuak sortzeko eta aztertzeko ardura hartu zuen: I Kapituluaren likidazioa langileen sexuaren arabera. Ekintza horrek balio izan zuen jakiteko nola zeuden unibertsitateko datu-baseak eta pentsatzeko zer hobetu zitekeen hurrengo urratsak emateko. Hasierako txostenak azpimarratzen zuenez, hurrengo urtetako eranskinean kontzeptu ezberdinak sartzea eta aztertzea komenigarria izango litzateke.\nHorrela, 2013, 2014, 2015 eta 2016, urteetan analisiak egin dira oinarri hartuta 2012, 2013, 2014 eta 2015eko guztizko ordainsariak, oinarrizko soldata eta gehigarriak banatu gabe.\nLorturiko emaitzak -UPV/EHUko Aurrekontuaren Kitapenari eginiko Eranskin gisa aurkeztuak izaten direnak Gobernu Kontseiluetan- ondoko planteamendu honetan oinarritzen ziren: I. Kapituluko gastuen inguruko informazioa, sexuaren arabera banatua, noraino iristen zen jakitea eta hortik abiatuta, datuak biltzeko modua hobetzea hurrengo urratsa prestatu ahal izateko etorkizuneko ekitaldietarako. Prozesuaren xedea izan da jakitea ea gure soldata-sistemak eragin desberdina duen emakume eta gizonengan, hori jakin ostean bereizkeriarik ez egoteko ekintzak aurrera eramateko.\nProzesu horren ondorioz, urteko eranskinetan aurkeztu izan diren ondorio batek, beste ondorioen artean, azpimarratzen du, taularen informazioa oso batuta dagoela, eta, gainera, kontuan hartu behar dela lagun kopuruak langileen urte osoko kontabilitate gertakizunekin duela zerikusirik. Hortaz, pertsona bera behin baino gehiagotan ager daiteke, hartara, lagunen kopurua igo eta per capita kostuaren batez bestekoa jaitsi egiten da. Analisi zehatzago bat egitekotan, beste alderdi batzuk hartu beharko genituzke kontuan: lanegunak, adina, lanaldi mota, osagarriak (hirurtekoak, bosturtekoak, seiurtekoak, ...), ordainsari maila, etab. Analisi hori hurrengo ekitaldietan burutu beharko zen.\nHorregatik guztiagatik, Emakumeen eta Gizonen arteko Berdintasunerako II. Planaren 3. Ardatzean zehazturiko ekintzetako bat betez (3.1.7. UPV/EHUko langileen ordainketak genero ikuspegitik aztertzea mailaz maila, aurrekontuen esparruan), Berdintasunerako Zuzendaritzak proiektu honi jarraipena ematea erabaki zuen eta, horretarako, lankidetza akordio bat sinatu zen UPV/EHUko Ikasleen, Enpleguaren eta Gizarte Erantzukizunaren arloko Errektoreordetzaren eta Ekonomia Aplikatua I saileko irakasle Yolanda Jubeto eta Mertxe Larrañagaren artean, eskarmentu zabala eta anitza baitzuten AGI azterketak egiten herri administrazio ezberdinetan. Lankidetza horren xedea nagusia zen bi txosten egitea 2015. urtean zehar, generoaren ikuspegia UPV/EHUKO aurrekontuen azterketan txertatzeko modua ikertuz.\nLehen txostenean 2013ko aurrekontuaren I. Kapitulua aztertu da, IRI zein AZP langileen ordainsariak sexuaren arabera bereiziz.\nBigarren txostenean UPV/EHUko Ikasleen, Enpleguaren eta Gizarte Erantzukizunaren arloko Errektoreordetzako sail nagusiak aztertu dira, UPV/EHUko jarduketek beren hartzaile diren taldeengan dituzten ondorioak sakonago ezagutu ahal izateko. Horretarako, 2013-2014 ekitaldiko datuak erabili ziren.\n2014ko UPV/EHUko aurrekontua 395.387.569 eurokoa izan zen, % 0,62ko gorakada 2013ko ekitaldiarekiko. Honek, bere aldetik, % 9,24ko beherakada suposatu zuen 2012ko aurrekontuarekiko.\n288.298.148 290.483.625 302.224.260\n76.229.952 76.722.990 71.297.135\n139.173 270.654 256.878\n3.782.510 3.490.691 2.042.694\n23.010.983 21.635.665 17.915.488\n100.000 100.000 100.000\n1.184.616 2.468.542 2.484.348\n215.402 215.402 236.877\n392.960.784 395.387.569 396.557.681\nAzken proiektu horrek, ondorioz, bi txosten hartu ditu barne: IRI eta AZP langileen ordainsarien inguruko azterketa bata, Ikasleen, Enpleguaren eta Gizarte Erantzukizunaren arloko Errektoreordetzaren programa nagusien ingurukoa bestea. Bi txosten horiek bereizita egin baziren ere, osagarriak dira eta generoaren ikuspegia UPV/EHUko aurrekontuaren zati handi batean txertatzeko ariketa gisa hartuak izan daitezke ere.\nI. Kapituluaren azterketa UPV/EHUk emandako informazioa erabiliz egin zen, 2013n IRI zein AZP langileei egindako ordainen inguruko informazioa hain zuzen ere. Ikasleen, Enpleguaren eta Gizarte Erantzukizunaren arloko Errektoreordetzaren gastu sail nagusien azterketa 2014ko ekitaldian oinarritu zen gehienbat. Bien artean urtebeteko tartea egoteak ez du inolako garrantzirik, I. Kapituluak ez baitu apenas aldaketarik izan aipatu urteotan.\n2013n I. Kapituluak (Langileak) 288,3 milioi euro suposatu zuen, aurrekontu osoaren % 73,36a. 2014n, aldiz, I. Kapituluak % 73,46ko pisua zeukan aurrekontu proiektua osoaren baitan. 2015en, azkenik, langileei buruzko kapituluak pisu handiagoa izan zuen oraindik (% 76,21).\n2014n, I. Kapituluak 290.483.625 euro suposatu zituen, 2013ko ekitaldian baino 2,2 milioi euro gehiago (% 0,76ko gorakada). Indarreko arautegiaren arabera, 2014n:\nUrteko ordainsari osoek ezin zuten inolako gorakadarik izan 2013. urtean zehaztu ziren horiekiko.\n(Itzarri) Borondatezko gizarte aurreikuspenerako sistemari eginiko ekarpena etenda mantendu zen.\nEz zen lanpostu berririk sortu; ondorioz, langileen kopuruak ez zuen gora egin. Programa-kontratuetan aurreikusitako finantzazioa aldi baterako langileak kontratatzeko erabil zitekeen, baldintza oso zehatzetan (Ikus UPV/EHUko 2014ko aurrekontuen I. Liburukoa).\n2014n Ikasleen, Enpleguaren eta Gizarte Erantzukizunaren arloko Errektoreordetzaren aurrekontua 547.390 eurokoa izan zen, UPV/EHUko aurrekontu osoaren % 0,1a.\nIkasleen, Enpleguaren eta Gizarte Erantzukizunaren arloko Errektoreordetzaren aurrekontua, 2014\n061. INFORMAZIOA, IKASLEEN ORDEZKARITZA ETA ANTOLAKUNTZA 384.790,00\n066. GIZARTE ERANTZUKIZUNA 162.600,00\n0007. Guztira 547.390,00\nUPV/EHUko aurrekontuarekiko % 0,1%\nAurrekontu pisu txikia badu ere, errektoreordetza horren gastu programak aztertzeko erabakiaren zioak bi izan dira, funtsean:\nProgramen ardura zuten pertsonekin batzartzeko erraztasuna, Berdintasunerako Zuzendariak eta Ikasleen, Enpleguaren eta Gizarte Erantzukizunaren arloko Errektoreordeak jarrera ezin hobea eta irekiagoa azaldu baitute proiektu honekiko.\nErrektoreordetza honek UPV/EHUko hirugarren talde handienean, ikasleetan alegia, sartzeko aukera ematen digulako hein batean, I. Kapituluaren azterketatik at geratzen den taldea, noski.\nAipaturiko bi azterketa horien emaitzak honako bi txosten hauetan biltzen dira: Aurrekontuak genero ikuspegiarekin (AGI) UPV/EHUn: a) I. Kapituluaren analisia, 2013 urtea; Ikasleen, enpleguaren eta gizarte erantzukizunaren arloko errektoreordetzaren gastuaren analisia, 2013/2014 ekitaldia. Eta dagozkien egikaritze txostenak 2016ko apirilaren 20ko Gobernu kontseiluan aurkeztu ziren.\nBerdintasunerako zuzendaritza 2016


«Garaikidea eta klasikoa, biak behar ditut» — dantzan.eus\nHemen zaude: Hasiera › Hemeroteka › «Garaikidea eta klasikoa, biak behar ditut»\n«Garaikidea eta klasikoa, biak behar ditut»\nOrdubetetxoa izaten du bazkaltzeko, 14:00etatik 15:00etara. Gainerakoan, egun osoa dantzan, entseatzen igarotzen du ia. Hala eta guztiz ere, ez du inolako eragozpenik izan Leipzigetik (Alemania) telefonoz galderei erantzuteko. Lau urtez Leipzig Balleteko lehen dantzari izan ondoren, Londresko Royal Balleteko lehen bakarlari izatera igaroko da abuztuaren erdialdean Itziar Mendizabal (Hondarribia, Gipuzkoa, 1981). Munduko bost ballet konpainia onenetako bat da Londreskoa, aditu gehienen ustez.\nLondresko Royal Ballet konpainiari baietz esateko, ez zenuen asko pentsatu beharrik izango, ezta?\nEz, egia esan, ez. Horrelako aukera bat etortzen denean ezin zaio ezetz esan.\nNola jakin zenuen Royal Balleteko bakarlari izateko aukera izango zenuela?\nLondresen balletak muntatzen dituen irakasle bat etorri zen Leipzigera. Royal Balleten sartzeko proba egin ote nuen galdetu zidan, eta nik ezetz, ez nuela uste han sartzeko bezain ona nintzenik. Berak eraman zuen nire promozio bideoa Londresera. Astebete geroago Monica Mason Royal Balleteko zuzendariak deitu zidan. Londresera joan, elkarrizketa egin zidaten, eta lehen bakarlari kontratua eskaintzen zidala esan zidan.\nLeipzig Balleteko lehen dantzaria zara, eta orain Londresko Royal Balleteko lehen bakarlari izango zara. Zein alde dago lehen dantzaritik lehen bakarlarira?\nBalletean termino nahasi samarrak erabiltzen dira, konpainia bakoitzak bere irizpideak izaten ditu eta. Leipzigen, adibidez, dantzariak, bakarlariak eta taldeko dantzariak ditugu. Londresen, berriz, taldekoak, erdi-bakarlariak, bakarlariak, lehen bakarlariak eta printzipalak. Teorian ez dut gora egin, hortaz, baina konpainiak eragin handia dauka, eta Leipzigen lehen dantzari edo Londresen lehen bakarlari izatea... garrantzitsuagoa izan liteke bigarrena.\nBesteak beste, Nureievek eta Fontainek bikote artistiko modura Londresko Royal Balleten egin zuten distira. Egun zer-nolako maila du balletak?\nOso maila ona dauka. Hango lehen dantzariak mundu osoan dira ezagunak. Munduko bost konpainia onenetako bat da, batez ere dantza klasikoan, baina dantza garaikideko piezak ere egiten dituzte, baita neoklasikoak ere.\nAsko aldatuko al zaizu errepertorioa?\nLondresen dantza klasikoa gehiago dantzatu beharko dut. Urtean 135 ikuskizun dituzte Londresen, eta Leipzigen, 50 inguru. Hor aldea nabaria da. Askoz ere produkzio gehiago egiten dira. Urtean bospasei klasiko handi egiten dituzte, Beltxargen aintzira eta halakoak; klasikoaren barruan garaikideagoak direnak ere bai, MacMillan eta halako koreografoenak, baita gauza modernoak ere.\nNoiz hasiko zara haiekin lanean eta nola irudikatzen duzu Covent Gardeneko estreinaldi hori?\nAbuztuaren 23an hasiko naiz haiekin lanean. Gogo handiarekin nago, baina urduritasun pixka batekin. Dena berria izango da. Dantzariak berriak izango dira; lan egiteko era, beste bat; maisuak, beste batzuk. Urduritasun pixka bat badut, erantzukizuna ere badelako halako kargu bat hartzea.\nZer topatu dute zugan? Zeri erreparatu diote zeu aukera zaitzaten lehen bakarlari?\nNik esatea zaila da. Pentsatzen dut garrantzitsua izango zela estilo askotarako malgua izatea. Bai klasikoa eta bai garaikidea dantzatzeko kapaz izatea. Klasikoa dantzatzen duten askok garaikidea ezin dute hain ondo egin, edota alderantziz. Agian, ikusi dute esparru askotan mugitzen naizela, eta, agian, horrelako dantzari bat beharko zuten. Nire curriculumari ere begiratuko zioten, koreografo askorekin dantza egin dut, eta ballet klasiko gehienak dantzatu ditut... Badakite, beraz, esperientzia badudala.\nLau urte inguru egin dituzu Leipzigen. Zein irakaspen ateratzen duzu hango egonalditik?\nNiretzat erakusleiho aparta izan da. Paul Chalmer zuzendariak mila aukera eman dizkit, berak lagundu dit rol nagusietan hazten, eta gora egiten. Ikasteko, garatzeko eta urrats handiak egiteko aukera eman dit.\nIaz, Bennois de la Danse sari ospetsurako hautagai izan zinen. Nola bizi izan zenuen?\nHandia geratzen zitzaidala iruditzen zitzaidan, eta hala iruditzen zait oraindik ere. Ohore handia izan zen, nahiz eta saria ez jaso. Hautagai izate hutsa ohorea da, ikusirik munduan zer-nolako dantzariak dauden gaur egun.\nGipuzkoako errebelazio saria ere jaso zenuen iaz. Baina euskal dantzari askok eta askok kanpora joan behar izaten duzue lanera. Behar adinako aitorpenik ba al duzue?\nAitorpena badugu. Azkenaldian jendea hasi da konturatzen euskal dantzari asko dagoela munduan zehar, eta ibilbide garrantzitsuak egiten, gainera. Baina egia da ibilbide bat egin nahi baduzu Euskal Herritik ia derrigorrean atera behar duzula, konpainiarik ez baitago Euskal Herrian.\nNoiz jakin zenuen dantzari izan nahi zenuela?\nBetidanik. Lau urte nituela, nik esan nion amari balletean hasi nahi nuela. Garbi samar izan nuen, gainera, musika klasikoan espezializatuko nintzela. Jakin-mina guztiagatik izan dut; saltsa dantzatzen dut, jazza ere probatu nuen... dantza den guztia gustatzen zait, baina balleta pasio bat izan da beti, hark egiten nau zoriontsu.\nGaraikiderako bidea pixkana egiten joan al zara?\nBai, gaur egun konpainia gutxik egiten dute klasikoa bakarrik. Victor Ullateren konpainian egon nintzenean gauza garaikide asko egin nituen, eta asko gustatzen zait, gainera, garaikidea dantzatzea. Ezingo nuke bat bakarrik dantzatu. Biak behar ditut.\nTopikoak dio sakrifizio izugarria egin behar izaten duzuela dantzariek. Zer diozu zuk?\nSakrifizioak egin behar dira, baina beste edozein lanetarako ere egin behar dira sakrifizioak. Nik uste dut zorte handia daukadala gustatzen zaidana egiten dudalako. Nik uste dut pribilegioa dela, egia esan.


Ikasle Ohiak – Azkorri ikastetxea\nOso garrantzitsuak dira ikasle ohiak Azkorriko hezkuntza-komunitatearentzat, eta ditugun harremanak zaindu ez ezik areagotu ere egin nahi ditugu. Horregatik prestatu dugu topagune hau, informazioa, esperientziak eta proposamenak partekatzeko.\nEgin zaitez gure buletinaren harpide\nJabier Baraiazarra eta Pou anaiak Trangoko Dorrean (Pakistan, 2005)\nAzkorriko lehen promozioa\nJabier Baraiazarra eta Josu Agirre, Azkorriko lehen promozioko ikasleak.\nOzeano Atlantikoa belaontziz zeharkatu zueneko abentura kontatuko digu bere blogean.\nIkasle ohia da, eta kooperatibako kidea; izan ere, Azkorri ikastetxeko ikaslea du semea. Gurekin partekatu nahi du Youtubeko CON 5 DUROS kanalean sustatzen duen proiektua. Informatikaren alorreko zenbait oroitzapen dakarzkigu gogora proiektu horrek, desafioa, umorea eta nostalgia uztartuta. Jolas-aretoetako joko klasikoetako partidak ditu gai nagusi proiektuak. Txanpon edo kreditu bakar batekin amaitzen ditu jokaldiak (horretan datza erronka), eta trukuei, anekdotei eta abarri buruzko zenbait iruzkin egiten ditu. Umorez jarduten da beti, eta nabaritzen zaio antzinako joko hain adikzio-eragile eta konplexu haien nostalgia. Orain arte lortu ez den errekor bat lortzea ere xede du kanalak: jolas-aretoetako 1.000 joko osatzea kreditu bakar batekin.


«Entrenamendurik gabe ez dago irabazterik»\n06 maiatza, 2019 Gazteak 503\nIban Azarolak (Zumarraga, 1998) kirol modalitate bakarra praktikatzen du, baina, aldi berean, hiru kirol egiten ditu: triatleta da. Joan den igandean hasi du denboraldia. Aurretik, ordea, biatloian ibili da lehian.\nBiatloi denboraldia nolako izan da?\nPertsonalki ondo joan da, eta emaitza onak lortu ditut. 23 urtez azpiko mailan, Gipuzkoako eta Euskadiko txapeldun izatea lortu dut, eta Euskadiko Zirkuitua irabaztea ere lortu dut. Taldeka ere Euskadiko txapeldun gelditu gara.\nEspero zenituen horren emaitza onak?\nTaldeka bai, talde oso ona dugulako. Aurten, ikasketak direla eta, Gasteizko Triatloi Taldearekin nabil lehiatzen, eta oso talde profesionala da.\nBiatloian ia dena irabazi duzu aurten. Zein da sekretua?\nEntrenatzea, ez dago besterik. Posible da asko entrenatu arren ez irabaztea, baina entrenamendurik gabe ez dago irabazterik.\nAstean zenbat ordu entrenatzen dituzu?\n20–25 bat ordu. Denboraldiaren faseen arabera, gehiago edo gutxiago entrenatzen dugu. Entrenatu beharreko modalitatearen arabera ere aldatu egiten da, ez baita berdina bizikletan ibiltzea edo igerian.\nEntrenamenduak zer moduz uztartzen dituzu ikasketekin?\nSaturatu samar ibiltzen naiz, baina planifikazio egoki batekin dena egin daiteke. Jakin egin behar da noiz ikasi eta noiz entrenatu. Halere, argi dut nire lehentasuna ikasketak direla.\nJarduera fisikoaren eta kirolaren zientziak.\nEtorkizunean triatloi munduan lan egitea gustatuko litzaizuke?\nTxikitatik gustatu zait irakaskuntza mundua, baina ez ditut beste aukerak alboratzen. Azkenean, triatloi mundua asko gustatzen zait, eta horri lotuta jarraitzea ederra litzateke.\nBiatloi denboraldia amaituta, triatloi denboraldia hasi da. Emaitzak errepikatzeko aukera ikusten duzu?\nIgerilekuan ordu asko sartu ditut aurten, eta uste dut aurrerapausoa eman dudala. Uretatik aurrean irteten banaiz, lasterketak aurrean amaituko ditut. Baina, hor daude hasi aurreko urduritasun horiek, ea egindako lanak zer fruitu ematen duen. Gainera, igerilekuan entrenatu behar izaten dut, eta itsasoaren aldean oso desberdina da.\nNoiz arte luzatzen da triatloi denboraldia?\nIrailera arte, gutxi gorabehera. Ia astero izaten da proba bat, eta udan atseden txiki bat hartzen dugu.\nNoraino heltzea gustatuko litzaizuke?\nIronmanak, Olinpiar Jokoak… hitz potoloak dira. Espainiako txapelketetan nire burua probatzea da orain nire helburua.\n« GoiBerri 326. zenbakia [PDF]\nGorka maitea »


2.1 Teknologia bitartez elkarri eragitea – ETHAZI Gunea\nGailu eta aplikazio desberdinen bidez elkarri eragitea, komunikazio digitala nola banatu, aurkeztu eta kudeatzen den ulertzea, bitarteko digitalen bidezko komunikazio mota desberdinen erabilera egokia ulertzea, komunikazio formato desberdinak aintzat izatea, hartzaile mota desberninentzat estartegia eta komunikazio moduak egokitzea.\nOinarrizko komunikazio erremintak erabiliz (telefono mugikorra, IP ahotsa, txata, posta elektronikoa) besteekin elkarri eragiteko gai naiz.\nBesteekin elkar eragiteko, erreminta digital desberdinak erabiltzeko gai naiz, komunikazio erreminten ezaugarri aurreratuenak erabiliz (telefono mugikorra, IP ahotsa, chata, posta elektronikoa).\nOn-line komunikaziorako multzo zabal bat erabiltzen dut (e-mailak, chatak, SMSak, bat-bateko mezularitza, blogak, microblogak, foroak, wikiak). Helburuari egokien atxikitzen zaion komunikazio modua aukeratzen dakit. Hartzailearen arabera komunikazio moduak egokitzen dakit. Jasotzen ditudan komunikazio mota desberdinak kudeatzeko gai naiz.\n1. Jarduera: Online bilerak burutu\nInterneten abantaila nagusietako bat, deszentralizazio edo deslokalizaioarena da. Osatu den sareak munduko edozein punturekin jartzen gaitu harremanetan inolako galerarik gabe (konektibitate egokiarekin noski), berdin 2 metrotara dagoen pertsona batekin harremanetan jartzeko edo milaka kilometrotara dagoenarekin. Horrek, lan egiteko gure ohiko erak aldatu ditu, baita aurrez aurreko komunikazioa garatzerakoan ere.\nIkusi fitxa osorik


15.- ONDORIOAK – TERRORISMOAREN BIKTIMEN OROIMENEZKO ZENTROA\nErakunde terroristak zeintzuk diren ikusi ondoren, galeria honetan beren jardueraren ondorioak aurkezten dira egileek iruzkindutako argazki sorta baten bidez. Denek galdera bati erantzuten diote: zer gogoratzen duzue kasu batzuetan profesionalki edo are pertsonalki markatu zizuen irudi hartaz?\nToño Gallegok El Mundo egunkariarentzat egindako argazki ospetsua dago, José Antonio Ortega Lara zargalduta eta Burgosko bere etxera iristen. Domitila emazteak lagunduta, 532 eguneko bahiketatik atera berria zen. José Luis López de Lacalleren aurkako atentatuaren eszena, Jesús Uriartek El País egunkariarentzat atera zuena, zeinean inspiratu baitzen José Ibarrola aterkiei eta memoriari buruzko bere koadroa margotzeko. David Armengouri esker, 2017ko abuztuan Bartzelonako Rambletan izandako harrapaketa masiboaren ondoren hartu zen lehen irudietako bat dugu.\nEztabaida irekia dago, terrorismoa zer den grafikoki islatzeko orduan noraino hel gaitezkeen jakiteko. Adibidez, gorpuen lehen planoek informazio mailan zerbait ematen duten edo sentsazionalismoa besterik ez duten bilatzen, biktima horien senideen sentimenduen gainetik pasatuz.\nTerrorismoa fenomeno dramatikoa da, kalte pertsonal suntsitzaileak eragiten dituena, eta ez da leundu behar. Baina XX. mendeko hirurogeita hamarreko edo laurogeiko urteetan prentsan argitaratzen ziren argazki esplizituek, gorpuen lehen planoak barne, ez zuten lortu kontzientziak astintzea. Urte horietan izan ziren atentatu gehien eta erantzun sozial gutxien. Gaur ez lukete argirik ikusiko beren gordintasunagatik.


Naroa Kareaga (zaldi-zaletua): “Zaldiarekin jauzi egitea da gehien gustatzen zaidana” - etakitto.eus\nNaroa Kareaga (zaldi-zaletua): “Zaldiarekin jauzi egitea da gehien gustatzen zaidana”\nEibarko kaleetan trikitixarekin ikusten ohituta bagaude ere, musika ez da Naroa Kareaga eibartarraren zaletasun bakarra. Betidanik gustatu zaizkio animaliak eta zaldiekin duen harremana 11 urte zituenean hasi zen. Aurten 18 urte beteko ditu, Batxilergoko 2.maila ikasten dihardu eta astero denbora hartzen du hipika eskolara joateko eta gehien gustatzen zaiona egiteko. Psikologia ikastea erabaki du, animalien psikologian espezializatzeko aukera ematen diolako.\n– Nola hasi zinen hipika praktikatzen?\nTxikitatik, betidanik gustatu zaizkit animaliak. Nire lagun batzuk zaldian ibiltzen ziren eta gurasoekin kanpora joaten ginenean batzutan pasioak egiten genituen. Gurasoei beti eskatzen nien, baina, garestia izateaz gain, Eibartik kanpora joan behar duzu beti. Hainbeste aldiz esan eta gero azkenean hipika batera eraman ninduten probatzera. Oso emozionauta joan nintzen. Pentsatzen nuen hor geldituko zela, baina ez, astero hasi nintzen joaten ikastera, lehenengo urtean anaiarekin batera eta gero neu bakarrik. Lehenengo bost urteak Berrizen egon nintzen, baina jabez aldatu zuten eta beste hipika batean nago orain, Iurretako Zelai Alai-en.\n– Zelako gauzak ikasten dira zalditegian?\nHasieran, oinarrizkoena ikasten da (pausoa, trosta, galopa). “Galopeak” izeneko azterketa batzuk egiten dira, eta maila desberdinak daude. Lehen hirurak hastapenekoak izaten dira eta 4tik 7ra profesionalak. Galopa kontrolatzen duzunean eta zaldi gainean ibiltzen ikasten duzunean 3. mailan saltoekin hasten zara. Azterketek alde teorikoa eta praktikoa izaten dute. Lehenengo mailetan zaldiaren kapak, aulkiaren zatiak, mantak jarri, zaldia nola tratatu, konexioa nola lortu… oinarrizko gauzak ikasten dira. Azken finean hipika ez da zaldia hartu, igo, ibili eta kitto! Joaten zarenean, zaldia kortan edo zelaian egoten da. Zeuk bakarrik joan behar duzu, zaldia hartu, eraman, garbitu, orraztu, apatxak garbitu, aulkia eta burkoa jarri… Zaldia oso animali beldurtia da, konfidantza hartzen joan behar duzu.\n– Oinarri sendoa lortu eta gero orain beste maila batean zaude eta disziplina desberdinak lantzen dituzu…\nAurreko zalditegian Laugarren galopea, perfekzionamendukoa egon nintzen prestatzen, baina orduan hipikaz aldatu nuen eta azterketa alde batera utzi nuen. Dena dela, selektibitatea eta gero, konbokatoria ateratzen bada, uda honetan aurkezteko asmoa daukat. Maila honek beste prestakuntza teknikoagoa eta ezagutza maila altuagoa eskatzen du, tendoiak, zaldien arazoak… Disziplina desberdinak ikasten dira: doma klasikoa, saltoa, pista eta krossa. Saltoa da gehien gustatzen zaidana, baina danetik egiten dut, gustora nago arlo desberdinetan.\n– Zelako animalia da zaldia?\nZaldia animalirik beldurtienetakoa da. Jakin behar duzu ez dela jostailu bat eta konfidantza lortzea ezinbestekoa da. Zaldiak ez dizu inoiz eraso egingo. Bere defentsa nagusia arineketan egitea da. Zaldi bakoitza mundu bat da eta bakoitzak bere izaera du, horregatik da inportantea zaldi desberdinekin ibiltzea. Gainera, terapia moduan asko erabiltzen da hipika, arazoak edo zailtasun bereziak dituztenek konfidantza lortzeko asko erabiltzen da eta horretarako prestauta dauden zaldiak egoten dira. Niretzako hipika hobby bat da, nire pasioa. Ez da bakarrik zaldian ibilzea, zaldiekin egoteak asko ematen dit. Hipika, trikitixarekin batera, egiteari utziko niokeen azken gauza da.\n@zalditegia#Galope#hipika#Naroa Kareaga#trosa#Zelai Alai\n« Argazkiek beteko dituzte herriko erakusketa areto guztiak gaurtik aurrera “Aguazillak eta pistolak” (Leire Narbaiza) »


Pertsona itsu eta ikusmen murriztukoentzat irisgarritasuna sare sozialetan eta dokumentu digital eta paperezkoetan - ASMOZ Fundazioa\nLiburutegi Laguntzailea ikastaroa\nHiritartasun kritikoa, aktibismoa eta mugak\nDatak: 2020/10/19 – 2020/11/2\nKategoriak: Gizarte zientziak, Social\nGaur egun, inguru digitalean sortutako komunikazioak presentzia handia du gure bizitzan. Gehienbat sare sozial eta dokumentu digitalen bidez lortzen dugu informazioa, erosten dugu, formatzen gara etab.\nMunduan gutxi gorabehera 285 milioi daude desagaitasun bisualarekin (OME), Europan ia 30 milioi (European Blind Union) eta Espainian, ia milioi bat (INE). Egun, itsutasuna eta ikusmen murriztua gorantz doaz bi faktoregatik: biztanleriaren zahartzeagatik eta begien patologiekin erlazionatuta dauden gaixotasun kronikoen nagusitasunagatik, hala nola, makulako endekapena edo erretinopatia diabetikoa.\nZorionez, ongizate-estatuak, indarreko legeriak eta aurrerapen sozial eta teknologikoek pertsona itsu eta ikusmen murriztukoen partaidetza aktiboa bultzatzen dute pertsonen aktibitate eremu guztietan, modu normalizatuan eta gainontzeko hiritarren eskubide eta betebeharrekin. Baina hori errealitate izateko beharrezkoa da produktu eta zerbitzu irisgarriak eskaintzen dituen gizarte barneratzaile bat sortzea. Irisgarritasuna ez da arkitektura-oztopoak ezabatzea bakarrik, zerbait gehiago da. Ondo komunikatzen jakitea da. Batez ere ingurune digitalak gure egunerokotasunean hain presentzia garrantsitsua duen momentuan.\nIkastaro honekin ikasleek modu barneratzailean komunikatzen ikasiko dute eta ideiak, aktibitatea, produktuak edo zerbitzuak ezagutaratzeko tresnak antzematen.\nHelburu orokorra: Pertsona itsu eta ikusmen murriztua dutenentzat eduki irisgarriak nola egin ezagutzea.\nIkusmen-urritasunaren mundua ezagutzea, itsutasuna eta ikusmen txikia bereiziz.\nIkusmen gutxiko pertsonek eta itsuek aurre egin behar dieten zailtasun nagusiak ezartzea.\nKolektibo horrentzat eskuragarri dauden dokumentu inprimatuak eta elektronikoak sortzen ikastea.\nSare sozialetan eskuragarri dauden edukiak nola sortu eta argitaratu ezagutzea.\n1. modulua. Ikusmen-desgaitasuna ulertzen\n2. modulua. Nola eskuratzen dituzte ikusmen-desgaitasuna duten pertsonek dokumentu inprimatua eta digitaletara sartzea?\n2.1. Dokumentu idatzietara sarbidea\n2.2. Ordenagailuetarako eta gailu mugikorretarako sarbidea\n3. modulua. Itsuentzako eta ikusmen gutxiko gizarte-sareetan dokumentuak eta edukiak egiteko jarraibideak.\n3.1. Dokumentu inprimatuak.\n3.2. Dokumentu elektronikoak.\n3.3. Sare sozialak: Youtube, Twitter, Facebook, Instagram y Whatsapp.\nHirugarren sektoreko profesionalak eta boluntarioak.\nKomunikazioko, online marketineko, informatikako, diseinuko, bezeroarentzako arretako, community management-eko, turismoko, hezkuntzako, pedagogiako, gizarte-laneko, gizarte-integrazioko, psikologiako eta abarretako profesionalak eta ikasleak.\nAdministrazio publikoko profesionalak.\nZerbitzuen sektoreko profesionalak (turismoa, ostalaritza, merkataritza …).\nAzken batean, sare sozial eskuragarrietan dokumentuak eta edukiak sortu nahi dituzten pertsona guztiei.\nIkastaro honek metodologia teoriko-praktikoa du. Teoria bideo bidez lagunduriko apunte bidez ematen da eta ebaluaketa foro bidez eginiko galdera irekiei emandako erantzunez eta bakarkako aktibitate batez egiten da.\nZuriñe de Anzola Guerra\nZA Irisgarritasunean Aholkularitza eta Formakuntzaren sortzaile eta kudeatzailea, pertsonen bizitza kalitatea eta autonomia hobetzeko duten produktu, zerbitzu eta inguruneen moldaketan eta diseinuan espezializatzen dena. Accessible for All sarearen parte da irisgarritasun unibertsalera eta orotarako diseinura bideratutako profesionalen eta enpresen sarea. Tiene más de 16 años de experiencia en el sector de la discapacidad y la accesibilidad, participando en proyectos de tecnología\nsocial en APTES eta ASPREH – Ikusmen-desgaitasuna duten Pertsonak Birgaitzeko Profesionalen Elkarteko eta ASEPAU – Irisgarritasun Unibertsaleko Profesionalen Espainiako Elkarteko kidea da.\nFechas: 19/10/2020 – 2/11/2020\nZientziarako giza eskubidea koronabirusaren garaian\nDatak: 2020/05/11 – 2020/06/22


Jazko xapeldun berak, arraulari arraroak\nLarunbatean bururatu da Teink arraulari lehiaketa, aurtengoa hogoita- seigarrena, Ur-Ikara elkartea antolatzaile. 19 batteleku zoin-lehenka Laredotik Donibane Lohizune-Zibururat, sei egunez segidan, portuz- portu geldialdi kartsu eta alegera batzu eginez. Ibilaldi ederra, lehen bi egunetan itsasoa doi bat kexu balinbazen ere, bereziki Lekeitioko aldean, ortziak, euria, haize basa eta uhainak azkar... Batteleku guziak untsa arribatu dira bainan lau ez dituzte sailkatu, arraulari bat kan biatua baitzuten, ezinbestean bada ezinbestean. Batteleku bakoitx hiru arraulariak berak behar dira alabainan burutik buru. Denen buru, jazko irabazle berak, "Arraun-Laguna" battelekuarekin, Mathieu Garcia, Ximun Etchevers eta Damien Rabes. Jaz bezala, bazen arraulari talde bat hiru neska gaztek osatzen zutena. Xarmanki ereman du bere saila eta hamahirugarren sailkatu da. Donibaneko portuan, bazen jende arraularien txalotzeko, arribatu direlarik lehenik eta gero kansarien banatzean. Jean-François Hirigoyen auzapezak denak eskertu ditu, arraulariak bixtan da, bainan ere laguntzaile guziak. Etzen haatik auzapez bezala mintzo, bera da Itsas-Ikara elkartearen burulehena. Sari bezala, arraulari bakoitxak ukan du besteak beste batteleku ttipi bat, dena txokolatezkoa... Bazen gero afaria, gaitzeko giro goxoan joan dena, Erein ta Bil elkarteak ederki prestatua...\nHori da asteburu huntako hitzordu handienetarik, ainitzen ustez handiena hain segur: Hendaiak eskaintzen duen Euskal-Besta, denen buru hiru egun irauten duena, Hiri-Bestari lotua izanez. Egun airosak zinez eta arrunt herrikoiak! Aste huntan dira, agorrileko bigarren asteburuan. Ortziralean eta larunbatean, agorrilak 11 eta 12, "bandas" delakoak ibiliko dira karriketan. Ortziralean, aratseko 6-ak eta erdietarik goiti, xardina jatea Kaneta portuan. Aratseko 7-etan, Herriko Etxearen aitzinetik abiatuz, lasterketak, battok 5 kilometro luze, besteak 10, bakoitxak hautatzen ahal bere heinekoa. Ondotik, bestaren ofizialki idekitzea. Aratsean ere, bazterrak airos, Kalakan taldea partaide. Larunbatean, mutxikoak aratseko 6-ak eta erdietan, Herriko Etxearen aitzineko plazan, aratseko 10-etan, dantzaldia. Igande goizean, 10-k eta erdietan meza nagusia Jondoni Bixintxo elizan. Tenore berean, luzeko partida Gaztelu-Zahar plazan. 11-k eta erdietan, Herriko Etxe aitzinean, baserritarrez jauntzi haur bikote apainduak. Aratsaldeko 4-ak eta erdietan, karro apainduak karriketan, orotarat hamabi karro. 7-ak eta erdietan, bestak segituko du Ondarraitzen, Patxi eta konpainia partaide. Aratseko 10-etan, dantzaldia Heptagone taldearekin. 11-k eta erdietan, suzko-ziriak zeruaren bete!\nPirinio mendi-lerroaren beste puntaraino\nMendigoizale trebea da Richard Frémont, Frantzia behere hortan sortua eta aurten ba hamar urte Tarbeko aldean bizi dela, Odos herrixkan. Uda huntan, nahi du gauzatu aspaldian burutan duen xede bat, Pirinio mendi-lerroaren burutik buru joaitea, kaskoz-kasko, beti oinez eta beti bakar-bakarrik. Hendaiatik abiatuz Cerbère porturat heltzeko. Egun guziz sei edo zazpi oren ibi ibiliz mendietan gaindi, goizetan hein bat goizik abiatuz, ahal bezenbat mugaren hegiz-hegi segituz aitzina. Bere ustez 53 egun eman behar luzke bidean, beharbada bizpahiru gehiago, bainan gisa guziz bi hilabete baino gutixago... Bere 48 urteak ere kasko horietan nunbait ospatzekoak ditu...\nGauza onak ba jastatzeko\nKostaldeko hirietan, aspaldian egiten dira, uda guzian, herriaren bisitaldi batzu eta gehienek badute arrakasta pollita. Badira zonbait gai berezi bati lotuak. Donibane Lohizunen preseski batto arrunt berria da, aurten egiten lehen aldikotz. Astean aldi bat, asteazken goizetan, 10 orenetan abiatuz turismo-bulegoaren aitzinetik (helduden astean ez haatik, asteazkena bestaburu ekarria baita, agorrileko Andrenena Maria). Gaia, jatekoak, oraikoak eta lehengoak. Gauza on zonbait jastatuz, herriko saltegi batzuri esker. Myriam Touati gidari, itzuli eder bat egiten da, oren bat eta erdi irauten duena nunbait han eta merkatu gunean bururatzen.\nUrruñan egin den bilkura batean, gaitzeko lana agertua izan da, laster Internet sarean ikusten ahalko dena, etxegintza gogoan akulatua izana. Etxegintzaren mundu hortan ere, gauza asko kanbiatu dela, eta kanbiatzen ari. Zertan giren Donibane Lohizuneko aldean eta zeri buruz ari, hori da gai nagusia. Helburua ez da baitezpada finkatzea nun zer egin behar den eta zer ez, bainan norabide zonbaiten sustatzea bazterrak itxura gustagarriena begiratzea gatik. Bada gisa guziz gogoeta ainitz eta ainitzen pazka! Ez du hain aspaldi eraikiak izan dira zonbait etxe teilatu xabala dutenak, edo hobeki erraiteko teilaturik batere ez dutenak! Ez dira teilaz estaliak, etxe gehien-gehienak bezala, ez eta arbelez, ez eta ere lastoz aspaldiko mendetan bezala... Zimenta izan behar da duten estalia. Ez da hemengo usaia hori, alta baimenak ukan dituzte halere... Eztabaidak izanak dira, aitzina segitzen ere... Zer egin behar da azkenean? Agertu lanak ez du auzia trenkatzen bainan erakusten hautu batzu beharko direla funtsez egin ondoko egunetan...


Maitazaren 9 asteazkena, URAREN KALITATEAN ETA PRESIOAN ALDAKETAK gerta daitezke\nDatorren asteazken goizean gerta daitezke aldaketa horiek, hiriko ura banatzeko adar nagusietako bat berritzeko obren hasieraren ondorioz\nTxingudiko Zerbitzuakek jakinarazten du datorren asteazken goizean, maiatzaren 9an, ur horniduran aldaketak gerta daitezkeela Irungo erdialdeko hainbat auzotan. Zehatzago esateko, aldeak egon daitezke presioan eta ura uher etor daiteke. Kanilako ura uher etortzen bada, prekauzio neurri gisa gomendatzen da ez edatea.\nHonako hauek dira gorabehera horiek izan ditzaketen auzoak: Olaberria, Larreaundi, Olaketa, Santiago, Mendibil eta erdialdea.\nGorabehera horiek gertatuko dira asteazkenean hasiko delako ur hornidurarako adar nagusia berritzeko obra Ibaieta depositutik, kontuan izanik hartatik hornitzen dela Irungo hiriaren zati handi bat. Datozen urteetan eskualdeko banaketa sarean aurrera eramango den jarduera nagusietako bat da hau.\nTxingudiko Zerbitzuak deitoratzen du gorabehera horiek herritarrei eragozpenak sortzea eta gogorarazten du edozein informazio osagarri nahi izanez gero jendeari arreta emateko zerbitzuarekin harremanetan jar daitezkeela 900 119 384 doaneko telefonoan.


Irekia Eusko Jaurlaritza - Gobierno Vasco :: 770.000 euro Lanbide Heziketan berrikuntza eta ekintzailetza proiektuetarako (Gobernu Bilera 2018-03-13)\nGobernu Kontseiluak gaurko bileran Agindu bat onartu du Hezkuntza sailburuak proposatuta; aipatutako Aginduaren bidez, 2018-2019 ikasturtean, Lanbide Heziketako prestakuntza-zikloak ematen dituzten itunpeko ikastetxeetan garatu beharreko berrikuntza eta ekintzailetza-proiektuak egiteko diru-laguntzak deitzen dira. Proiektuok, Lanbide Heziketako IV. Planak definitzen dituen ildo estrategikoekin bat etorri beharko dute.\n770.000 euroko diru kopuruarekin, deialdi honen xedea da Lanbide Heziketako zentroetan berrikuntza aplikatu eta ekintzaileko proiektuak egitea diruz laguntzea, irakasleak erabat edo partez liberatzeko aukera emanda, 2018-2019 ikasturtean aipaturiko proiektu horiek gauza ditzaten.\nEuskadiko itunpeko ikastetxe pribatuek eskatu ahal izango dituzte diru-laguntza horiek, baldin eta 2018-2019 ikasturtean erdi eta goi-mailako Lanbide Heziketako prestakuntza-zikloak itunduta badituzte.


Gamereko maskaradek Donibane Lohizunera joko dute larunbatean — dantzan.eus\nHemen zaude: Hasiera › Hemeroteka › Gamereko maskaradek Donibane Lohizunera joko dute larunbatean\nGamereko maskaradek Donibane Lohizunera joko dute larunbatean\nIgandea arte maskaradetako pertsonaiei buruzko erakusketa dago zabalik\nGamereko maskaradak larunbat honetan Donibane Lohizunen agerraldi bat eskainiko du. Udako Euskal Unibertsitateak (UEUk) gonbidaturik, Arbaillako mendien magaletatik Lapurdiko itsasertzera etorriko dira 45 dantzari eta antzezlariak. 11:00etan barrikadekin hasiko dira. 15:30ean ikuskizun nagusia eskainiko dute Louis XIV.a plazan.\nBertan, normalean, herriko agintariei begira bertsu berezi batzuk egin beharrean zeudela adierazi zuen Txomin Peillen idazle zuberotarrak. «Zuberoako herrietan maskaradak beti gizartearen kritika egiten duela» oroitarazi zuen Parisen sortutako euskal idazle ezagunak.\nMaskarada astea Donibane Lohizunen «euskal kulturara hurbiltzeko gustua pizteko» antolatzen zutela azaldu zuen Maitena Carment UEUko Ipar Euskal Herriko arduradunak. Inauteri garaiak direla, Maskarada bezalako kultur ondareari tarte bat eskaintzea erabaki du UEUk.\nMintzaldi, erakusketa eta eztabaidak\nMaskarada barnetik ezagutzeko aukera eskaintzea nahi du UEUk. Horretarako, hainbat hitzordu finkatu ditu. Maskaradetako pertsonaia ezberdinekin lehen aitzin jasta gisa, Ducontenian erakusketa jarri du abian. Igande arte, arratsaldero dohainik bisitatzen ahalko da. Bertan, Amrac elkartearen bitartez, margo eta marrazki zenbait bildu dituzte. Maskaradetan zinez erabiliak izan diren jantziak ere jarri dituzte.\nMaskaradak zer ote diren zuzen jakiteko, gaur arratsaldeko 15:00etako hitzordura gonbidatzen du UEUk. Ducontenian, Patxi Labordak hitzaldia eskainiko du. UEUko kidea, folklorean aditua, diapositiben bidez aurkeztuko du maskaraden nondik norakoak. Donibane Lohizune inguruko kolegio eta lizeoko ikasleei da batez ere zuzendua hitzaldia. Gaur arratsean, mahai-inguru baten bidez, zaletuek beren iritzia ematen ahalko dute Zuberoko Maskaradaz. Dominique Agergarai eta Patrick Queheille maskarada sortzaileak izango dira Ducontenian, 19:00etan. Haien ondoan Txomin Peillen ariko da hizketan.\nLarunbatean, maskaraden ondoren, Ducontenian, arratseko 18:00etan sinesmen zaharrak ukanen dituzte aipagai. Joseba Aurkenerena irakasleak jorratuko du gai hori.\nMaskaraden inguruko aste osoa antolatzeko, Donibane Lohizuneko Herriko Etxeak laguntza eskaini die antolaketa lan horietan aritu direnei.


Añorga KKE, Nazional mailako irabazle - Lasarte-oria - Txintxarri.eus\nAñorga KKE, Nazional mailako irabazle\nTxintxarri Aldizkaria 2020-05-14 09:00\nAñorga KKEk RETO Iberdrola ligarako igoera jokatuko du. Arg.: Javi Solchaga\nEtenaldiaren aurretik egindako denboraldiak, fruitu eman du eta bere helburua lortu du, RETO Iberdrola ligarako igoera jokatuko du. Ostadar SKT eta Texas Lasartearra elkarteetako hainbat taldek maila berriari ekingo diote hurrengo denboraldian\nSantander Liga eta bigarren mailako futbol taldeak lanean hasi dira ligaren itzuleraren zain. Gainerako ligak, berriz, bertan behera geratu dira, maiatzaren 8an Espainiako Federazioak erkidego ezberdinetako federazioekin batera hartutako erabakiaren arabera.\nHorren ondorioz, martxoaren 14an indarrean zegoen sailkapena kontuan hartzen da denboraldiko irabazleak eta igoerak finkatzeko. Gainera, ez da jaitsierak izango.\nErabaki horri esker, 1. maila nazionalean den Añorga KKEk eraman du berri ona.\nJavi Solchaga lasarteoriatarrak zuzentzen duen taldea 2. multzoko irabazle da eta denboraldiko helburua bete du, RETO Iberdrola ligara igotzeko txartela eskuratzea.\nAñorga KKEk denboraldi ona egin du aurten. 19 partidatik 14 irabazi, 2 berdindu eta 3 galdu ditu taldeak. Bizkerre FT bizkaitarren erritmoari eutsi dio eta puntu bakarreko tartea medio - Añorga KKE, 44 puntu; Bizkerre FT, 43 puntu- multzoko txapela eraman du Solchagak zuzentzen duen taldeak\nHala ere, Solchaga ez da Añorga KKE taldeko herritar bakarra. Entrenatzaileaz gain, beste lau herritar ere baitaude jokalari edo prestatzaile lanetan: Izaskun San Aniceto eta Ainara del Olmo, jokalariak, Julen Ormazabal entrenatzailea eta Jon Presa prestatzaile fisikoa.\nAñorga KKEk nazional mailako beste sei talderekin batera igoera espresa jokatu beharko du oraindik zehazteke dauden datetan eta osasun neurriak bermatzeko, ez da ikuslerik izango partida horietan\nIgoera fase berezi horretan multzoetako lehen sailkatuak eta bigarren onena parte hartuko dute. Beraz, Añorgaz gain, Monte, Espanyol B, Betis B, La Solana, Unión Viera, Aldia eta Joventut Almasorra taldeak lehiatuko dira hurrengo denboraldian RETO Iberdrola ligan egoteko.\nLasarte-Oriako taldeentzat, berriz, denboraldia amaitu da. Ostadar SKT, zein Texas Lasartearra taldeko kideek ez dute norgehiagokarik izango, baina hiru taldek maila berri bati aurre egingo diote hurrengo denboraldian.\nOstadar SKTko jubenil eta infantil txikien taldeek euren mailako ohorezko multzoan jokatuko dira.\nTexas Lasartearra taldearen kasuan, kadete mailara igaroko da infantil taldea.\nIberdrola Ligan ere ez da partida gehiagorik jokatuko denboraldi honetan.\nIraia Iparragirre herritarra jokalari duen Real Sociedad taldeak, beraz, seigarren amaitu du liga.


Irekia Eusko Jaurlaritza - Gobierno Vasco :: Euskotrenek datorren azaroaren 2an txorierriko zerbitzua aldatuko du lezama eta lutxana arteko eskaintza handituz jende gehien dagoen orduetan\nEuskotrenek datorren azaroaren 2an…\nArtxandako tunelaren lanak Loruri eta La Ola artean trenen zirkulazio mozketa ekarriko du, autobusen ordezko zerbitzua ezarriz\nEusko Jaurlaritzako Ingurumen eta Lurralde Politika Sailaren esku dagoen Euskotren Sozietate Publikoak, datorren astelehenetik, azaroaren 2tik aurrera, Txorierriko zerbitzua aldatuko du, Artxandako tunelaren lanak direla eta. Lan hauek Euskal Trenbide Sarea – Red Ferroviaria Vasca erakundeak (ETS) zuzenduko ditu, Metroaren 3. Lineako eraikuntza lanen barruan.\nLanen fase honetan, Euskotrenek eskainitako zerbitzuaren berritasun nagusiak ondorengo hauek izango dira:\n1. Lezama – Lutxana tartean tren zerbitzua handitu, 20 minutuko maiztasuna sartuko da lanegunetako jende gehien dagoen orduetan: 6:00ak eta 10:00ak bitartean eta 14:00ak eta 20:00ak bitartean, gutxi gorabehera. Eskaintzaren zabaltze honek era berean Zamudio eta Teknologia Elkartegiaren artean autobus lotura zerbitzuaren ordutegien aldaketa ekarriko du, Teknologia Elkartegitik autobus zirkulazioen kopurua handituz.\n2. Loruri – La Ola tartean tren zirkulazioaren mozketa beharrezkoa egiten denez, Euskotrenek autobusen ordezko zerbitzua eskainiko du, egun osoan zehar 60 minutuko maiztasunarekin, geraleku bietan jatorria eta helmuga dute joan-etorriak erraztuz.\n3. Linea eraikitzeko burutzen diren lanek, Txorierri benetan metro sarean sartzea ekarriko dute. Joan zen 2015eko ekainaren 1etik aurrera Zazpi Kaleetako geltoki intermodalaren eraikuntza eta Matiko eta La Ola arteko tren lotura, Artxandako tunelaren bitartez, Txorierriko gaur egungo zerbitzua baldintzatzen duten jarduera nagusiak dira.\nAUTOBUSEZ ESKAINITAKO ORDEZKO ZERBITZUA LORURI - SONDIKA\nAutobusez eskainitako ordezko zerbitzuak azaroaren 2tik aurrera zirkulatuko du 60 minuturik behin, noranzko bietan. Lanegunetan, lehenengo zirkulazioak Loruritik 5:37an irtengo dira eta 6:21ean Sondikatik. Azkenak 22:37an irtengo dira Loruritik eta 23:20an Sondikatik.\nLarunbat, igande eta jaiegunak direla eta, lehenengo zirkulazioak 7:37an burutuko dira Loruritik eta 8:01ean Sondikatik. Azkenak 22:37an irtengo dira Loruritik eta 23:21ean Sondikatik.\nAutobus zerbitzu berri honen geralekuak ondorengo puntuetan kokatuta egongo dira:\n• Loruri: Uribarri kalea, 33.\nLanak direla eta ukitutako tartean zerbitzuaren aritzeko era ondorengo hau izango da, tren-busa garraio aldaketak burutzean:\n Sondika baino harago garraiatzen duten pertsonek, Lorurirantz, Sondikan trenetik busera burutu beharko dute garraio aldaketa, eta autobusak helmugaraino eramango ditu.\n Kontrako noranzkoan bidaiatzen duten pertsonek, Loruri eta Sondika artean Lezamarantz, beraien bidaia autobusean hasiko dute jatorrizko geralekutik, (Loruri edo La Ola), eta kasu honetan autobusak helmugaraino eramango ditu, trenera garraio aldaketa egin beharrik gabe. Autobus hauek Bizkaibuseko helmugako geralekurik hurbilenetan geratuko dira. Sondikatik aurrera, autobusak erabiltzaileen jaitsiera errazteko bakarrik geratuko dira.\nBeste alde batetik, larunbat gauean zerbitzuan dauden trenak La Olan geratuko dira.\nZERBITZU KONBINATUA TRENA-AUTOBUSA ZAMUDIOKO TEKNOLOGIA ELKARTEGIRA\nDatorren azaroaren 2tik aurrera, Teknologia Elkartegia eta Zamudioko geltokiaren artean daukan zerbitzu honen ordutegia ondorengo hau izango da:\n Astelehenetik ostiralera lanegunetan, Lutxanatik datozen trenak Zamudioko geltokira ondorengo orduan iritsiko dira 7:18, 7:38, 7:58, 8:18, 8:38, 8:58 eta 9:18, Teknologia Elkartegira autobusez joan-etorriaren jarraipena erraztuko dute eta horretarako zirkulazioak Zamudiotik irtengo dira aipatutako trenak iritsi ondoren.\n Astelehenetik ostegunera lanegunetan, Teknologia Elkartegitik Zamudioko geltokira autobusen irteera ordutegia ondorengoa izango da: 16:05, 16:25, 16:45, 17:05, 17:25, 17:45, 18:05, 18:25, 18:45, 19:05, 19:25 eta 19:45.\n Ostiral lanegunetan, Teknologia Elkartegitik autobusen irteera ordutegia ondorengoa izango da: 13:15, 13:45, 14:05, 14:25 eta 14:45.\nTeknologia Elkartegiaren barnealdean, autobusek geldialdia burutuko dute ondorengo puntuetan: 809. Eraikina Euskaltel, Azti Eraikina 609 Geldos, 700. Eraikina Labein, 801. Eraikina Biogune, 226. Eraikina, 201. Eraikina Biribilgunea, 101. Eraikina Itsasontzia, 105. Eraikina Biribilgunea eta 300. Eraikina ITP.


Barkerok UDAko ohorezko erregionalean jokatzeko fitxa dauka - Aretxabaleta - Goiena.eus\nBarkerok UDAko ohorezko erregionalean jokatzeko fitxa dauka\nMirari Altube 2015-04-25 08:00\nJose Javier Barkero futbol zelaian, entrenatzen dituen mutikoak atzean dituela.\nJose Javier Barkerok ohorezko erregionaleko taldearekin jokatu ahal izango du. Dagoeneko badauka fitxa horretarako. UDAko kirol zuzendari den Igor Arenazak jakinarazi du "larrialdi kasuetarako" izango dela fitxaketa: "Gure asmoa ez da geratzen diren partidu guztiak jokatzea. Izan ere, taldearekin entrenamendu bakarra egiten du orain".\nOhorezko erregionaleko hainbat jokalari ezin jokatuta dabiltza azken asteotan lesioak eta zigorrak tarteko. Hala, orain dela bi aste Hernaniren aurka jokatzeko azpiko mailako hainbatekin joan behar izan zutela jakinarazi du Arenazak: "Baina azpiko mailatik gura beste jokalari ezin ditugu hartu. Eta igoera fasea jokatu behar izanez gero jokalariak behar ditugu". Horregatik pentsatu dute Barkerorekin.\nAtzo goizean egin zioten fitxa eta taldeari ere atzo jakinarazi zioten.\nBost partidu denboraldia bukatzeko\nDenboraldia bukatzeko bost partidu geratzen dira, eta sailkapeneko bigarren postuan dago Gorka Valleren taldea, 59 punturekin. Lehenengo dagoen Ondarroako Aurrera harrapatzea zail du (67 puntu), baina atzetik datorren Tolosak (52 puntu) aurrea hartzerik ez du gura hirugarren mailara igotzeko aukerei eusteko. Hala, indar berriak gustura hartuko ditu taldeak.


11:25, 7 ekaina 2020ko berrikusketa\n12:12, 6 ekaina 2020ko berrikusketa (aldatu)\n11:25, 7 ekaina 2020ko berrikusketa (aldatu) (desegin)\nArgitaletxeak lan handia egin zuen. Bakarrik 1968 arte 48 liburu plazaratu zuen. 1969an, ordea, estatu osoan egoera oso gatazkatsua zen eta Francok [[Salbuespen-egoera]] ezarri zuen. Egoera horrek ondorio asko izan zituen, tartean Ciencia Nueva ixtea. Itxiera [[Carlos Robles Piquer]], garaiko kultura zuzendari orokor frankistaren eskutik heldu zien.<ref>[https://books.google.es/books?id=e2SAy3WdTfEC&pg=PA81&lpg=PA81&dq=editorial+ciencia+nueva&source=bl&ots=Oy4HZOltdZ&sig=ACfU3U1jgkBUctx9xq9K6slwEjiR3MeFcg&hl=es&sa=X&ved=2ahUKEwjVvP2Nhu3pAhWN5OAKHWuDCbcQ6AEwEXoECAwQAQ#v=onepage&q=editorial%20ciencia%20nueva&f=false] Javier Cerezo Röll: ''Politicus interruptus'', 82 or.</ref> Ez zen bakarra izan; beste hiru ere itxi zituzten: Ricardo Aguilera, Halcón edizioak eta Donostiako Equipo argitaletxea. Halaber ZYX eta Edicusa gaineko presioa handitu zen.